Home›САҚОФИЙ БЎЛИМ›Расулуллоҳ с.а.в.нинг уйланишлари\nРасулуллоҳ с.а.в. ҳижратнинг еттинчи йилида Хайбар устидан ғалаба қозонилганидан кейин яҳудий бошлиқларидан бири Ҳуяй ибн Аҳтобнинг қизи Сафийяга уйландилар. Уйланишларининг ҳикояси шуки, Сафийя Хайбар қўрғонидан асир олинганлар ичида эди. Мусулмонларнинг баъзилари Расулуллоҳ с.а.в.га: «Сафийя Бану Қурайза ва Назир қабилаларининг улуғ аёли ва у фақат сизгагина лойиқдир», дейишди. Расулуллоҳ с.а.в. уни озод қилиб, кейин уйландилар. Бу билан уни қулликдан озод қилдилар ва унинг обрўсини сақлаб қолдилар, мартабасини кўтардилар. Ривоят қилишларича, Абу Айюб Холид ал-Ансорий Расулуллоҳ с.а.в. томонидан ўлдирилган отаси, акаси ва қавмининг аламидан у кишига қарши адоват Сафийя қалбида қўзғалиб қолишидан қўрқди. Шунинг учун Расулуллоҳ с.а.в. Хайбардан қайтишда Сафийяга уйланган чодирнинг атрофида қуролланган ҳолда кечаси билан соқчилик қилди. Расулуллоҳ с.а.в. эрталаб туриб уни кўриб қолиб: «Бу ерда нима қиляпсан?», дедилар. Абу Айюб: «Бу аёлдан сизга зарар етиб қолишидан қўрқдим, чунки сиз унинг отаси, акаси ва қавмини ўлдиргансиз, ўзи эса, куфрдан энди қутулган», деди. Пайғамбар с.а.в. уни тинчлантирдилар. Сафийя эса, Расулуллоҳ с.а.в.нинг вафотларига қадар садоқатли ва вафодор бўлиб бирга яшади.\nКейин ҳижратнинг саккизинчи йили амакилари Аббос ибн Абдулмутталибнинг хотини Уммул Фазлнинг синглиси Маймунага уйландилар. Бу воқеа Қазо умрасининг охирида бўлган эди. Уйланишларининг ҳикояси – Маймуна йигирма олти ёшда бўлиб, турмушга чиқаришда опаси Уммул Фазлни вакил қилган эди. Маймуна Қазо умрасида мусулмонларнинг ҳолини кўргач, Исломга ҳиммати кучайди ва Аббосни ўз жияни саййидимиз Муҳаммад с.а.в.га таклиф билан ўртага қўйди ва ўзини ул зотга никоҳга олишларини таклиф қилди. Пайғамбар с.а.в. бу таклифни қабул қилдилар. Ҳудайбийя аҳдномасида кўрсатилган уч кун ниҳоясига етган эди. Лекин Расулуллоҳ с.а.в. Маймунага уйланишларидан ўзлари билан Қурайш ўртасидаги тушунмовчиликни юмшатиш учун фойдаланмоқчи бўлдилар. Ҳузурларига Суҳайл ибн Амр билан Ҳувайтиб ибн Абдул Уззо Қурайш тарафидан элчи бўлиб келиб: «Бу ерда туриш муддатингиз тугади ва энди чиқиб кетинг», дейишди. Уларга Расулуллоҳ с.а.в. «Сизларнинг олдингизда тўй қилиб уйлансам ва сизларга зиёфат берсак, нима дейсизлар?», дедилар. Улар эса: «Сизнинг зиёфатингизнинг бизга кераги йўқ, чиқиб кетинг», деб жавоб беришди. Расулуллоҳ с.а.в. ҳеч иккиланмай чиқиб кетдилар ва орқаларидан мусулмонлар ҳам эргашдилар.\nЗайнаб бинт Хузайма ва Умму Саламаларга уйланишлари эса, уруш майдонларида шаҳид бўлган икки саҳобаларининг беваларига уйланиш эди. Зайнаб бинт Ҳузайма Бадр ғазотида шаҳид бўлган Убайда ибн Ҳорис ибн Мутталибнинг хотини бўлиб, чиройли хотин эмас эди. У ўзининг поклиги ва эҳсонкорлиги билан Уммул-масокин (мискинлар онаси), деб ном олган эди. У аёлга ёш йигитлар совчи юборишар эди. Ҳижратнинг иккинчи йилида, Бадр урушидан кейин, унинг эри шаҳид бўлганидан кейин никоҳларига олдилар. Турмушларига икки йил бўлмасидан Зайнаб бинт Хузайма вафот этди. У Расулуллоҳ с.а.в.дан олдин вафот этган Хадича онамиздан кейин вафот этган хотинлари бўлди. Умму Салама эса, Абу Саламанинг хотини эди, ундан бир неча ўғиллари бор эди. Уҳуд ғазотида Абу Салама жароҳатланди ва бу жароҳат тузалиб кетгач, Расулуллоҳ с.а.в. уни Бану Асад қабиласига қарши урушгани байроқдор қилиб жўнатдилар. Уларни енгиб, ўлжа билан қайтди. Шундан кейин унинг Уҳудда олган жароҳати шишиб кетди ва шу жароҳат билан вафот этди. Абу Салама ўлим тўшагида ётганида Расулуллоҳ с.а.в. уни кўргани кирдилар ва унинг ёнида яхши дуоларини қилган ҳолда жон таслим қилгунича ўтирдилар ва кўзини ёпиб қўйдилар. Абу Саламанинг вафотидан кейин тўрт ой ўтгач, Расулуллоҳ с.а.в. Умму Саламага совчи қўйдилар. У эса, фарзандларининг кўплиги ва ёшининг ўтиб қолганлигини айтиб узр сўради. Лекин Расулуллоҳ с.а.в. бу талабларида қаттиқ турдилар ва унга уйландилар ҳамда ўғилларини тарбиялашга аҳамият бердилар. Демак, бу икки аёлга Расулуллоҳ с.а.в. жангда шаҳид бўлган икки биродарларининг оиласига ғамхўрлик қилиш учунгина уйланганлар.\nУмму Ҳабиба бинт Абу Суфёнга уйланишлари эса, Ҳабашистонга дини учун ҳижрат қилган, эри Исломдан қайтиб муртад бўлиб кетганида ҳам дин йўлида озорларга сабр қилган аёлга уйланиш эди. Умму Ҳабибанинг асл исми Рамла бўлиб, у Макка бошлиғи ва мушрикларнинг етакчиси Абу Суфённинг қизи эди. У Расулуллоҳ с.а.в.нинг аммаларининг ўғли Убайдуллоҳ ибн Жаҳш Асадийнинг хотини эди. Умму Ҳабиба отасининг кофирлик вақтида эри Убайдуллоҳ Исломга кирганидан кейин Исломни қабул қилган ва отасининг озор беришидан қўрқиб, ҳомиладор бўлишига қарамай, эри билан Ҳабашистонга ҳижрат қилган эди. Ҳижратда қиз туғди ва унга Ҳабиба бинт Убайдуллоҳ, деб исм қўйишди. Рамланинг Умму Ҳабиба (Ҳабибанинг онаси) деб номланиши ҳам шу қиздан эди. Лекин Убайдуллоҳ ибн Жаҳш кўп ўтмай Исломдан қайтди ва ҳабашларнинг дини бўлган насронийликни қабул қилди. Сўнгра хотини Рамлани ҳам Исломдан қайтаришга уринди, лекин Рамла сабр қилиб, ўз динидан қайтмади. Кейин Расулуллоҳ с.а.в. Нажошийга элчи юбориб, ундан Умму Ҳабибага совчи бўлишни сўрадилар. Нажоший бу хабарни Умму Ҳабибага етказди. Умму Ҳабиба ҳам ўз томонидан Холид ибн Саид ибн Осни никоҳ битимига вакил қилди. Шундай қилиб, уларнинг никоҳлари амалга ошди. Никоҳда Холид Умму Ҳабиба томонидан, Нажоший Расулуллоҳ с.а.в. томонларидан вакил бўлишди. Хайбар урушидан кейин Ҳабашистон муҳожирлари Мадинага қайтгач, улар билан бирга Умму Ҳабиба ҳам қайтди ва Расулуллоҳ с.а.в.нинг уйларига кирди. Мадина Расулуллоҳ с.а.в.нинг тўйларини нишонлади ва Умму Ҳабиба Расулуллоҳ с.а.в.нинг уйларида яшай бошлади.\nНИКОҲ ИСЛОМИЙ ЖАМОАТ МАҲРАМ АЁЛЛАР Кўпхотинлик\nTagsИсломда ижтимоий алоқаларникоҳ\n«Одамларга етиб келган пайғамбарликнинг илк сўзларидан бири: уялмасанг, хоҳлаганингни қилавер, деган сўздир»


Аслида "Олтин тўп"ни ким олиши керак? / CHAMPIONAT.asia\nАслида "Олтин тўп"ни ким олиши керак?\nБир неча соатлардан сўнг 2013 йилнинг энг яхши футболчиси номини билиб оламиз.\nАминмизки, ушбу юксак унвоннинг кимга берилиши борасида мухлислар ўртасида қизғин мунозаралар кечмоқда.\nКимдир Роналдунинг имкониятларини юқори баҳолаётган бўлса, кимдир Месси учун жон куйдирмоқда. Яна кимдир Франк Рибери томонда жанг олиб бормоқда. Аммо биласизми, олтин тўпнинг қайси футболчига топширилиши борасидаги мунозаралар жаҳон футбол ҳамжамиятида кўзга кўринган шахслари ўртасида ҳам қизғин паллага кирган. Қуйида ким қандай фикрда экани билан танишиб олиш имконига эгасиз. Ишонамизки, футбол оламида ўз ўрнига эга бўлган ўйинчилар-у мутахассисларнинг фикрлари сиз азиз мухлисларни бефарқ қолдрирмайди.\nАриен РОББЕН: Фикримча олтин тўп Криштиану Роналдуга насиб этади. Чунки ўтган йил у ҳаммадан зўр ўйин кўрсатди. Қолаверса, олтин тўп шахсий соврин саналади ва у дунёнинг энг яхши футболчисига берилади. Роналду эса бугунги кунда жаҳондаги энг етакчи футболчидир.\nСандро РОССЕЛ: Агар олтин тўп футболчининг жамоаси олиб бораётган сиёсат ёки матбуотда чиқаётган турли хабарлар эмас, балки ижрочининг салоҳияти ҳисобга олинган ҳолда берилса, у Мессига насиб этишига шубха қилмайман. Мен учун жаҳоннинг энг яхши биринчи ўйинчиси ҳам, иккинчиси ҳам, хатто учинчиси ҳам Лионел Месси.\nТиерри АНРИ: Ўйлашимча, Франк Рибери олтин тўпга лойиқ ўйин намойиш қилди. Ҳар қандай ҳолатда ҳам Франк ҳурмат қилишга арзийдиган футболчи. У билан бирга тўп тепиш жуда ажойиб. Боиси у ўзи гол ургандан кўра яхшироқ вазиятда турган шеригини тўп билан таъминлашни афзал кўради. Бу эса тақсинга лойиқ. Умид қиламанки, футболчилар орасидаги энг юксак унвон ватандошимга насиб қилади.\nФлорентино ПЕРЕЗ: Жаҳоннинг энг яхши футболчиси Роналду бўлишига ишончим комил. Замонавий футболда унга тенг келадиган футболчи йўқ.\nХосеп ГВАРДИОЛА: Менимча бу унвон учун Риберидан кўра лойиқроқ ўйинчи йўқ. У ортда қолган мавсумда барча совринларга эга чиқди. Демак, олтин тўпни француз футболчиси олиши керак. Аммо бу гапим билан Месси ва Роналдуда имконият йўқ демоқчи эмасман. Улар ҳам ажойиб ўйин кўрсатишди.\nКарло АНЧЕЛОТТИ: Ана энди Роналдунинг вақти келди. Бу сафар Криштиану ушбу юксак унвонга эга чиқмаса адолатдан бўлмайди, назаримда. Бунинг учун унда имкониятлар етарли. У ўтган йилда нафақат ўзи учун, балки бутун жамоа фойдаси учун жуда қаттиқ ҳаракат қилди, катта фойда келтирди. Менимча, Роналду олтин тўпга лойиқ.\nДиего МАРАДОНА: Ортда қолган йил фақат ва фақат Португалиялик футболчи учун аталди. Адолат юзасидан ҳам олтин тўп Роналдуга берилиши керак. Месси бўлса йилни асоан жароҳатини даволаш билан ўтказди. Демак, унинг имконияти пастроқ.\nРОНАЛДО: Олтин тўп яна бир бор Мессига топширилади. Чунки у ҳаммадан зўр.\nЗлатан ИБРАГИМОВИЧ: Фикримча учала номзод ҳам олтин тўпга лойиқ. Лекин бу соврин аслида қорбобога берилса ажойиб иш бўларди.\nКўриб турганингиздек, ҳамма ҳар хил фикрда. Сизчи?! Сизнингча бу унвон кимга насиб этиши керак?


Абдулазиз Комилов Япония парламенти Вакиллар палатаси делегациясини қабул қилди\n19:57 / 18.12.2015\n2015 йилнинг 18 декабрь куни Ўзбекистон Республикаси ташқи ишлар вазири Абдулазиз Комилов Ўзбекистонга ташриф буюрган Япония Либерал-демократик партияси халқаро алоқалар департаменти директори, депутат Кадзунори Танака бошчилигидаги Япония Парламенти Вакиллар палатаси делегациясини қабул қилди. Бу ҳақда Ўзбекистон ТИВ матбуот хизмати хабар бермоқда.\nСуҳбат чоғида Ўзбекистон — Япония муносабатларининг долзарб масалалари, аввало парламентлараро даражадаги алоқалар юзасидан фикр алмашилди.\nЯпония Бош вазири Синдзо Абэнинг 2015 йил октябрь ойидаги Ўзбекистонга расмий ташрифи чоғидаги олий даражадаги Ўзбекистон — Япония мулоқотининг якунларига, эришилган келишувларнинг амалга оширилишига алоҳида эътибор қаратилди.\nУчрашувда Ўзбекистон ва Япония раҳбарларининг музокаралари ўзаро ҳамкорликнинг деярли барча жабҳаларига янги туртки берганлиги ва икки давлат ўртасидаги стратегик шерикчилик муносабатларини янада юқорироқ даражага кўтарганлиги қайд этилди.\nСуҳбатда Япония элчиси Фумиҳико Като иштирок этди.


ФИТНАЛАРДАН ОГОҲ БЎЛАЙЛИК — Zamaxshariy.uz\nФИТНАЛАРДАН ОГОҲ БЎЛАЙЛИК\n26 декабря, 2017 admin Без рубрики\nАллоҳ таоло турли фитналардан доимо эҳтиёт бўлишимизга чорлаб ўзининг каломида шундай амр этади: “Сизлардан фақат золимларгагина хос бўлмаган (балки ҳаммаларингизга оммавий бўладиган) фитна (азоб)дан сақланингиз ва билиб қўйингизки, Аллоҳ жазоси қаттиқ (Зот)дир”. Анфол сураси 25 оят.\nУламолар, Аллоҳ таолонинг китоби ва Расули акрам саллоллоҳу алайҳи васалламнинг суннатларига хилоф ишларнинг вужудга келиши-энг катта фитнадир, деб айтищади. Шунинг учун ҳам барча муҳаққиқ уламолар мусулмонларни фитналардан сақланиш, Аллоҳ таоло белгилаб қўйган чегаралардан чиқмаслик ҳақида огоҳлантиради. Бу ҳақда Аллоҳ таоло бундай марҳамат қилган: “(Ширк ва маьсиятлар билан) ҳаддан ошувчиларнинг амрига итоат этмангиз! Улар ер юзида бузғунчилик қилурлар ва (ҳеч нарсани) ислоҳ қила олмайдилар”.\nПайғамбаримиз Муҳаммад алайҳиссалом умматларини Аллоҳ таолонинг номи билан фитналардан уларнинг ёмонлигидан, адаштирадиган ва гумроҳлигидан паноҳ тилашга йўллаганлар. Уламоларимиз шундай дуо қилишаркан: “Эй Аллоҳ! Диндан қайтишлик ёки фитнага мубтало бўлиб колишимизда сендан паноҳ тилаймиз”. Имом Бухорий ривояти.\nШунга мувофиқ инсонларни тўғри йўлдан адаштирувчи асоссиз ғоя сўзларни айтувчи ва тарқатувчи кимсаларнинг хатти-ҳаракатларидан барча мусулмонларни эҳтиёт бўлишларига чорлаймиз. Дин душманларининг фитналари ва фитнага сабаб бўлувчи миш-мишлари Аллоҳ таолонинг қуйидаги ояти каримаси мазмунига мутлақо зид ва хилофдир: “Одамлар орасида шундай кимсалар ҳам борки, улар билимсизлик билан (узгаларни) Аллоҳ йўлидан оздириш учун ва у (йўлни) масҳара қилиш учун бехуда суз(лар)ни сотиб олурлар. Ана ушалар учун хор қилувчи азоб бордир”. (Луқмон сураси, 6-оят).\nҲар бир мусулмон турли фитна-фасод ишлардан, бузғунчилик, динда фитнага тушиш, хусусан бир жамиятда яшовчи инсонлар ўртасида тафриқа солиш, бузғунчи фикр ва ботил ғояларни тарқатиш каби ношаръий ишлардан эҳтиёт бўлиши зарур. Мамлакатимизда яшовчи барча миллат вакиллари билан тинч-тотув яшашга интилишимиз, шунингдек, оила мустаҳкамлиги, фарзанд тарбиясида муҳим бўлган одоб-ахлоқ меъёрларига амал қилиш барчамизнинг бурчимиз ҳисобланади. Ҳазрати Расули акрам саллоллоҳу алайҳи васаллам умматларини замонлар ўтиши билан бошларига келадиган фитналардан огоҳлантириб, нимага амал қилишлари ҳақида шундай хабар берадилар: “Фитна ухлаб ётган бир нарсадир. Кимки уни уйғотиб юборса, унга Аллоҳнинг лаънати бўлсин. Умматимдан қайси бири умматимга қарши чиқса, унинг яхши ва ёмонини фарқига бормаса, зиён\nтегишидан ўзини тиймаса, берган ваъдасига вафо қилмаса, у менинг умматим эмас!”, деганлар. (Имом Муслим ривояти).\nЁшларимизга таълим-тарбия берганда насихат қилиб, Ватанга муҳаббат- аввало ота-онасига, урф-одатларию миллий қадриятларига, улар югуриб ўсган тупроқ, отаси эккан ва у билан бирга улғайган дарахт, онаси тебратган бешикка бўлган муҳаббат эканлигини уқтирайлик!\nБоғот туман “Тавал бобо” масжиди имом хатиби\nPrevious Post:ЗУЛМАТГА ЭЛТУВЧИ ЙЎЛ ЁХУД ГИЁҲВАНДЛИК\nNext Post:УЯЛИ ТЕЛЕФОН ОДОБЛАРИ


Бобир Акилханов: «IT соҳасидаги давлат лойиҳаларини бозорга чиқариш керак»\n13:52 / 12.05.2020\nMFactor лойиҳасининг Ёшлар иттифоқи билан ташкил этилган навбатдаги сони «Ўзбекистонда freelance истиқболи» мавзусига бағишланди.\nДастурда IT соҳасида йирик лойиҳаларни амалга оширган Бобур Акилханов иштирок этиб, Ўзбекистонда ахборот технологиялари, фрилансингни ривожлантириш учун амалга оширилиши керак бўлган ишлар ҳақида ўз фикрларини билдирди.\n«Биринчиси, Ўзбекистондаги бюджет шартномаларини интеграторларга бермаслик. Ҳозир Ўзбекистонда нима бўляпти? Ўзбекистондаги катта лойиҳалар давлат лойиҳаси бўлса, «Ўзинфоком» ва бошқа давлат корхоналарига бериляпти.\nАна шу лойиҳаларни бозорга чиқариб юборинглар деган бўлардим. Бозорга чиқариб юборсангиз, ҳозир ахборот технологиялари соҳасидагилар болаларни йиғиб, жамоалар тузяпти. Уларга пул керак. Шу пул тендер бўлиб, бозорга чиқиб кетса, ҳаракат бошланади. Жамоалар пайдо бўлишни бошлайди. Жамоалар пул йиғиб олганидан кейин чет элга Google’га реклама қилиш учун пули бўлади. Шу нарсани биринчи бўлиб қилиш керак. Давлат лойиҳаларини давлат амалга ошириши керак эмас. Давлат фақат регулятор бўлиши керак.\nБюджетдаги ҳозирда бўлаётган лойиҳалар бозорга, халққа чиқсин, одамлар ютсин. Бир миллионлик лойиҳаларни ўнта компанияга бўлиб беринглар. Йигитлар бор, лекин кўтарила олмайди. Улар қаердан лойиҳа олади? Ҳеч қаердан ололмайди. Хусусий сектордаги лойиҳалар жуда кичкина. Давлатнинг ичида эса миллионлаб лойиҳалар айланади. Шу нарсаларни чиқариб юборинглар. Майли, бу лойиҳаларнинг 20, 50 фоизини чиқариб юборинглар. Икки йил ичида бизда кучли компаниялар пайдо бўлади, улар экспорт қилишни бошлайди.\nИккинчиси, 4-6 йил олдин курсларга, яъни таълим учун лицензия олиш жуда ҳам қийин, муаммоли нарса эди. Худога шукр, ҳозир бу муаммо йўқ. Шунинг учун бизда курслар кўпайди, ҳаракат пайдо бўлди. Давлат умуман аралашмасин: Skype’га, мессенжерларга блок қўймасин, интернет монополиясини олиб ташласин, худди бозор иқтисодиётидагидек ишлаб кетса, қолган ҳаммасини ахборот технологиялари мутахассисларининг ўзлари қилиб кетишади. Уларнинг ўзлари нони, мижозларини топиб, ривожлантириб боради», деди Акилханов.\nУ Ўзбекистонда интернет сифати ёмонлиги ҳақида ҳам ўз фикрларини билдирди.\n«Бизда нима учун интернет ёмон? Монополия бўлгани учун. «Ўзбектелеком»да монополия бор. Бир ташкилот ҳамма нарсани назорат қилади. Монополия бўлмаса, хусусий компаниялар ривожланади», дейди мутахассис.\nТўлиқ суҳбатни MFactor’нинг Youtube’даги канали орқали томоша қилиш мумкин.\n01:09 / 11.12.2020\nЎзбекистонлик 600 нафар мактаб ўқувчиси IT бўйича халқаро Cisco курсларида ўқитилади\nРухсат бериш ва қарор қабул қилиш жараёнларини электрон шаклга ўтказиш бошланади. Мирзиёев АТ соҳаси бўйича йиғилиш ўтказди


Фиқҳ – Nasihat.uz\nБисмиллаҳир Роҳманир Роҳим Ўзбекистон мусулмонлари идораси Фатво ҳайъатининг 2020 йилги закот миқдори бўйича ҚАРОРИ Маълумки, закот Ислом арконларидан бири бўлиб, моли нисобга етган киши бир йилда бир марта уни адо қилиши фарз ҳисобланади. Одатда, ҳар йили Ўзбекистон мусулмонлари идораси Фатво ҳайъати томонидан нисоб миқдори Рамазон ойида эълон қилинар эди. Лекин,…\nМаълумки, яқин кунларда мусулмонлар интиқиб кутадиган, муборак Рамазони шариф ойи кириб келмоқда. Ҳар йили юртдошларимиз Рамазон ойини алоҳида тайёргарлик ва хурсандчилик билан кутиб оладилар ва кўтаринки руҳда, ўзгача шукуҳ билан ўтказадилар. Чунки, Рамазон ойида мўмин-мусулмонларнинг ризқига барака, амалларига улкан ажру савоблар ато этилади. Зеро, Аллоҳ таоло Рамазон ойида мўминларга кундуз…\nШу йилнинг 26 март куни сурункали касалликлари билан диспансер назоратида бўлган наманганлик 72 ёшли аёл коронавирус инфекцияси ташхиси билан Наманган вилоят юқумли касалликлар шифохонасига ётқизилган эди.\nХабарингиз бор, шу кунларда бутун дунёда коронавирус инфекциясининг тарқалиши катта таҳдидга айланди. Бугунги кунда юртимизда ҳам ушбу касаллик юққан фуқаролар аниқланди. Куни кеча Бош вазиримиз Абдулла Арипов бошчилигида коронавирус мавзусига бағишланган брифинг бўлиб ўтди. Ушбу касалликни кенг тарқалиб кетмаслиги учун барча профилактик чора-тадбирлар тўлиқ амалга оширилмоқда. Хусусан, турли оммавий тадбирлар,…\nЗакот Исломнинг асосий рукни\nҚурони карим закотнинг фарзлигини Мадинада нозил қилинган суралар орқали очиқ-ойдин баён қилди. Жумладан, Бақара сурасида айтилади: “Намозни баркамол ўқингиз ва закотни берингиз…” (Бақара, 110-оят). Қуръони каримда кўплаб ана шундай намоз билан закотни бир-биридан ажратмасдан келган оятлар учрайди. Пайғамбар (с.а.в.) ҳам ўз ҳадислари орқали закотнинг фарзлигини ва унинг Ислом динидаги мавқеини…\nМЕРОС ИЛМИ ВА У ҲАҚИДА ЁЗИЛГАН АСАРЛАР #1\nШарқда қадим-қадимдан оила муқаддас Ватан саналган. Агар оила соғлом ва мустаҳкам бўлса, маҳаллада тинчлик ва ҳамжиҳатликка эришилади, давлатда осойишталик ва барқарорлик ҳукм суради. Зеро, оила фаровонлиги миллий фаровонлик асосидир.\nмерос фароиз Батафсил\nмаййит мерос Батафсил\nҲайз вақтида қуйидаги ҳукмларга риоя қилиш лозим бўлади: 1. Намоз ўқиш мумкин бўлмайди; 2. Рўза тутиш мумкин бўлмайди; 3. Қуръон ўқиш мумкин бўлмайди;\nАбдулқодир Абдур Раҳим ҳайз Батафсил\nРЎЗА ТУТИШГА ФАЗИЛАТЛИ КУНЛАР\nРўза ибодати энг улкан ибодатлардан бўлиб, бу ибодат туфайли банда ўзини ҳавойи нафсга қарши курашга ўргатиб боради. Ҳадиси шарифларда рўза тутувчиларга кўплаб хушхабарлар берилган:\nАбдулқодир Абдур Раҳим рўза фиқҳ Батафсил


Ер соҳасидаги муносабатлар тубдан такомиллаштирилади | "Адолат" СДП\nЕр - жамият бойлигининг асоси ҳамда бошланғич манбаи, халқ хўжалигининг барча тармоқларини ривожлантиришнинг асосий пойдевори ва қишлоқ хўжалигининг асосий ишлаб чиқариш воситасидир. Ўзбекистон халқининг ҳаёти, фаолияти ва фаровонлиги асоси, энг муҳим табиий ресурс ҳисобланади.\nУнинг ҳисобини аниқ юритиш ва самарали фойдаланиш қишлоқ хўжалиги, ишлаб чиқариш, тадбиркорлик каби жуда кўплаб соҳалар учун ўта муҳимдир. Лекин тартиб-интизом, ҳисоб-китоб бўлмагани сабабли минглаб гектар ерлар талон-торож бўлиб кетган.\nШу сабабли, ерлардан оқилона, самарали ва белгиланган мақсадда фойдаланишни таъминлаш, ерларни муҳофаза қилиш давлатнинг энг муҳим вазифаларидандир.\nЎзбекистон Республикаси ер билан боғлиқ муносабатларнинг ҳуқуқий асослари етарли даражада шакллантирилган. Хусусан, Ўзбекистон Республикасининг “Ер ва ердан фойдаланиш тўғрисида”ги қонуни, “Ер кодекси”, “Ер кадастри тўғрисида”ги қонун ва бошқалар шулар жумласидандир.\nЎзбекистонда шакллантирилаётган ер муносабатлари ривожланган мамлакатлардагидан тубдан фарқ қилади. Чунки, мамлакат бунга зарурат туғдирувчи ўзига хос ижтимоий - иқтисодий ривожланиш хусусиятларига эга. Амалга оширилаётган ер ислоҳоти аграр секторни ривожлантиришга қаратилган мустаҳкам асосни яратишга мамлакат иқтисодиётини эркин бозор шароитларига мослаштиришга, қишлоқ хўжалик маҳсулотларини ишлаб чиқаришни сифат жиҳатдан яхшилашга, ерни ўз эгаларига беришга, ҳамда ернинг иқтисодий самарадорлигини ва экологик тозалигини ҳимоялашга йўналтирилган.\nКуни кеча Ўзбекистон Республикаси Президенти Шавкат Мирзиёев бошчилигида бўлиб ўтган йиғилишда ҳам ер муносабатларини такомиллаштириш масалалари кўриб чиқилди.\nЙиғилишда ер ресурсларини талон-торож қилиш, ўзбошимчалик билан эгаллаш ва ноқонуний сотиш ҳолатлари ҳали ҳам кузатилётгани, ноқишлоқ ва қишлоқ хўжалиги ерларини ажратиш тартиби барча учун бир хил ва шаффоф эмаслиги танқид қилиниб, ерни бозор активига айлантириш, унинг иқтисодий қийматини белгилаш ва молиявий оборотга киритиш бўйича ишларни жадаллаштириш, ер ажратиш ва ундан фойдаланиш соҳасида давлат ва жамоатчилик назоратини кучайтириш зарурлиги таъкидлади.\nШу билан биргаликда, туман ҳокимларининг ер ажратиш ва қайтариб олиш ҳақида қарор қабул қилиш ваколати тўлиқ бекор қилиниши, вилоят ҳокимининг ер муносабатларига доир барча қарорлари адлия бошқармасида ҳуқуқий экспертизадан ўтказилиши айтиб ўтилди.\nЙиғилиш сўнгида давлатимиз раҳбари соҳада қонун устуворлигини таъминлаш шарт эканига яна бир бор урғу бериб, мутасаддиларга тегишли топшириқлар берди.\nХулоса ўрнида айтиш мумкинки, ернинг ҳар қаричи — олтинга тенг. Демак, инсон яшаши, ризқ топиши, турмушини фаровон қилиш учун ундан унумли фойдаланмоғи лозим.


Урганчда математика бўйича Халқаро олимпиада ўтказилади - Халқ сўзи\n10:56 27 Август 2018 Жамият\nВазирлар Маҳкамасининг «Олий таълим муассасалари талабалари ўртасида математика бўйича Муҳаммад ал-Хоразмий номидаги Халқаро олимпиадани ўтказиш тўғрисида»ги қарори қабул қилинди. Бу ҳақда «Ҳуқуқий ахборот» канали хабар берди.\nҚарорга мувофиқ Фан ва технологиялар бўйича Ислом ҳамкорлик ташкилоти ва бошқа халқаро ташкилотлар билан ҳамкорликда ҳар икки йилда бир марта математика бўйича Халқаро олимпиада ташкил этилади.\nШу муносабат билан қарорга мувофиқ Халқаро олимпиадани ўтказиш бўйича низом ва ташкилий қўмита таркиби тасдиқланди. Ташкилий қўмитага Бош вазир ўринбосари А. Абдухакимов раислик қилади.\nБиринчи Олимпиада 2018 йил октябр ойининг учинчи ўн кунлигида Урганч шаҳрида ташкил этилади.\nОлимпиада ғолибларига (Ўзбекистон фуқаролари) математика, физика, ахборот технологиялари йўналишлари бўйича магистратура босқичига квотадан ташқари давлат гранти асосида кириш ҳуқуқи берилади. Мазкур ҳуқуқ бакалавр босқичини битиргандан кейин 3 йил мобайнида сақлаб қолинади.


Асқаровнинг Қирғизистон ҳукуматига қарши аризаси юзасидан суд жараёни ўтказилмайдиган бўлди\n25 октябр 2020, Тошкент вақти: 01:31\nАсқаров Қирғизистон ҳукуматини БМТ Инсон ҳуқуқлари қўмитаси тавсияларини бажармаётганликда айблаб, Бишкек туманлараро судига ариза киритган эди.\nУмрбод қамалган ҳуқуқ фаоли Азимжон Асқаровнинг қирғиз ҳукуматига нисбатан шикояти судда кўрилмайдиган бўлди. Бунга Қирғизистон қонунчилигига киритилган янги ўзгартишлар ортидан Бишкек туманлараро суди фаолиятининг тўхтатилгани сабаб бўлди.\nАсқаровнинг шикояти 11 май куни Бишкек шаҳар туманлараро судида кўриб чиқиши кутилаётган эди. Аммо жараён бошланишидан олдин суд биноси олдига келган ҳуқуқ фаоллари ва Асқаровнинг қариндошларига 8 майда қонунчиликка киритилган янги ўзгартишларга мувофиқ туманлараро суд фаолияти тўхтатилгани маълум қилинган.\nХабарда айтилишича, ҳозирча мазкур судга топширилган ариза бошқа судга жўнатилиши ёки жўнатилмаслиги, кейинги процедуралар қандай бўлиши номаълум қолмоқда.\nАсқаров Қирғизистон ҳукуматини БМТ Инсон ҳуқуқлари қўмитаси тавсияларини бажармаётганликда айблаб, Бишкек туманлараро судига ариза киритган эди. 2016 йилда БМТнинг Инсон ҳуқуқлари қўмитаси Асқаров қамоқда қийноқларга солингани, у тиббий ёрдам ва адолатли судлов ҳуқуқидан маҳрум қилингани ортидан уни қамоқдан озод қилиш шартлиги тўғрисида қарор қабул қилганди.


ЎзА - Тарихчи олим билан учрашув\n07.09.2018 17:53 Чоп этиш версияси\nТарихчи олим билан учрашув\nЎзбекистон давлат санъат музейида Ўзбекистонда хизмат кўрсатган фан арбоби, тарихчи-археолог олим Аҳмадали Асқаров билан учрашув ташкил этилди. Унда олимнинг шогирдлари, профессор-ўқитувчилар, ёш изланувчилар, талабалар иштирок этди.\nЮртимизда илм-фан, маданият ривожи йўлида қатор ислоҳотлар амалга оширилмоқда. Жумладан, юртимиз тарихини ўрганиш, хусусан, археологик изланишлар олиб бориш натижасида аждодларимиздан қолган бой моддий-маданий меросимизни тадқиқ этиш ишлари жадаллашмоқда. Илм-фан ютуқларининг самарали ташкил этилишида олимларимизнинг ҳиссаси беқиёс.\nА.Асқаров юртимизда нафақат археология йўналишида, балки тарих фанининг тараққиётига муносиб ҳисса қўшган олимлардан биридир. Академик мамлакатимиз фани ва маданияти тараққиёти йўлидаги самарали меҳнати сабаб Ўзбекистонда хизмат кўрсатган фан арбоби, “Эл-юрт ҳурмати” ордени билан мукофотланган. Тарихчи уч жилдли “Ўзбекистон тарихи” китоби, “Ўрта Осиё тарихий антропологияси”, “Ўзбек халқининг келиб чиқиш тарихи”, “Жанубий Ўзбекистонда бронза даври” каби маълумотларга бой монографиялар, 450 дан ортиқ рисолалар ва илмий мақолалар муаллифидир. Олимнинг асарлари рус, немис, форс ва бошқа тилларга таржима қилинган.\nУчрашувда Ўзбекистонда археология фанининг ривожланиши, муҳим археологик манзиллар, археология фанини ўрганишнинг аҳамияти, кейинги йилларда олиб борилаётган археологик изланишлар каби мавзуларда сўз борди. Иштирокчилар ўзларини қизиқтирган саволларга тарихчи-археолог олимдан тўлиқ жавоб олди.


ВизиПрес – medu.uz – Дорилар ҳақида маълумотлар ўзбек тилида\nHome Йўриқномалар ВизиПрес\nПрепаратнинг савдо номи: ВизиПрестм\nТаъсир этувчи модда (ХПН): дорзоламид\n1 флакон қуйидагиларни сқлайди:\nфаол модда: дорзоламид гидрохлориди – 22,3 мг (20,0 мг дорзоламидга эквивалент);\nёрдамчи моддалар: маннитол – 25,0 мг, гидроксиэтилцеллюлоза – 0,8 мг, натрий цитрати – 3,3 мг, бензалконий хлориди – 0,075 мг, инъекция учун сув – 1 мл гача.\nФармакотерапевтик гуруҳи: глаукомага қарши восита. карбоангидраза ингибитори.\nАТХ коди: S01EC03\nКарбоангидраза – организмнинг кўпгина тўқималарида (шу жумладан кўз тўқималарида) мавжуд бўлган ферментдир. Одамда бу фермент турли изоферментлар билан намоён бўлади, улардан энг фаоли дастлаб эритроцитларда, сўнгра бошқа тўқима хужайрадарида аниқланган карбоангидраза II ҳисобланади. Кўзнинг цилиар танасидаги карбоангидразани ингибиция қилиш, кўз ички суюқлигини секрециясини камайишига олиб келади (асосан бикарбонат ионларини ҳосил бўлишини камайиши, кейинчалик натрий ионлари ва сувни ташилиниши камайиши ҳисобига), бу натижада кўз ички босимини пасайишига олиб келади. Дорзоламид карбоангидраза II нинг селектив ингибитори ҳисобланади. 2% ли эритма кўринишида маҳаллий қўлланилганда ошган кўз ички босимини пасайтиради. Кўз ички босимини ошиши кўрув нервини шикастланиши ва кўриш фаолиятини глаукоматоз ёмонлашишининг патогенезида асосий хавф омили ҳисобланади. Препарат миоз, аккомодация спазми, гемералопия чақирмайди. Дорзоламид пульс тез-тезлиги ва артериал босимга минимал таъсир кўрсатади.\nМаҳаллий қўлланилганда тизимли қон оқимига киради. Препарат узоқ вақт қўлланилганда плазмада эркин препаратнинг ҳаддан ташқари паст концентрацияларини тутиб туриб, карбоангидраза II билан селектив боғланиши оқибатида эритроцитларда тўпланади. Ягона метаболит (N-деэтил метаболити) ҳосил бўлиши билан метаболизмга учрайди, у карбоангидраза II га нисбатан фаоллиги пастроқ, лекин карбоангидраза I ни ингибиция қилиш қобилиятига эга. Дорзоламиднинг метаболити ҳам эритроцитларда тўпланади, у ерда асосан карбоангидраза I билан боғланади. Плазма оқсиллари билан боғланиши тахминан 33% ни ташкил қилади. Препарат асосан ўзгармаган кўринишда ва метаболити кўринишида сийдик билан чиқарилади. Препарат бекор қилингандан кейин уни эритроцитлардан ажралиб чиқиш жараёни тўғри чизиқли характерга эга ва бошланғич босқичда унинг концентрациясини тез пасайиши, кейинчалик жараённи секинлашиши (ярим парчаланиш даври Т1/2 тахминан 4 ойни ташкил этади) билан намоён бўлади.\nсохтаэксфолиатив глаукомада қўлланади.\nПрепарат монотерапия сифатида катталарга 1 томчидан суткада 3 марта буюрилади. Маҳаллий қўллаш учун бета-блокаторлар билан мажмуада 1 томчидан суткада 2 марта буюрилади.\nАгар дорзоламид глаукомани даволаш учун бошқа офтальмологик препаратни алмаштириш учун буюрилган бўлса, аввалги препаратни дорзоламид билан даволашни бошлашдан бир кун олдин бекор қилиш керак. Бир неча кўз томчиларини бир вақтда қўллаган ҳолларда инстилляциялар орасидаги интервал камида 10 минутни ташкил қилиши керак.\nКўриш аъзоси томонидан: ачишиш, санчиш, юзаки нуқтали кератит, конъюнктивит, қовоқларни яллиғланиши ва таъсирланиши, кўз ёши оқиши, қичишиш, кўришни ноаниқлиги; баъзида – иридоциклит; кам ҳолларда – кўзларни таъсирланиши ва қизариши, қовоқларни кепакланиши, оғриқ, транзитор миопия, шох парда шиши, кўз гипотензияси, фильтрацион жаррохликдан кейин кўз қон томир қобиғини кўчиши.\nБошқа аъзолар томонидан: бош оғриғи, кўнгил айниши, оғизда аччиқ таъм, астения, толиқиш, кам ҳолларда – бош айланиши, парестезия, бурундан қон кетиши, оғизни қуриши, ҳалқумни таъсирланиши, аллергик дерматит, уролитиаз, ангионевротик шиш, эшакеми, қичишиш, тошма, бронхоспазм, ҳансирашни ўз ичига олувчи тизимли аллергик реакциялар.\nЛаборатор тестлар: дорзоламид гидрохлоридини қўллаганда клиник аҳамиятли электролит бузилишлари аниқланмаган.\nдорзоламид ёки препаратнинг бошқа компонентларига юқори сезувчанлик;\nПрепаратни бошқа дори воситалари билан специфик ўзаро таъсири юзасидан тадқиқотлар ўтказилмаган. Препарат қуйидаги дори препаратлари билан бирга қўлланилган клиник тадқиқотларда бирон-бир ножўя самаралар кузатилмаган: тимолол, бетаксолол кўз томчилари; тизим буюриладиган дори препаратлари, шу жумладан ААФ ингибиторлари, кальций антагонистлари, диуретиклар, ностероид яллиғланишга қарши воситалар, шу жумладан аспирин ва гормонлар (этсроген, инсулин, тироксин).\nГарчи 2% ли офтальмологик эритма кўринишида дорзоламид гидрохлоридининг клиник тадқиқотларида кислота-ишқор мувозанати ва электролит мувозанатини бузилишлари ҳақида хабар берилмаган бўлсада, бундай бузилишлар карбоангидраза ингибиторларини перорал қўлланилганда кузатилган ва айрим ҳолларда бир қатор дориларнинг ўзаро таъсирига (шу жумладан салицилатларнинг юқори дозаларини қабул қилиш билан боғлиқ токсиклик кўринишлари) сабаб бўлган. Дорзоламид билан даволанаётган пациентларда дориларнинг бундай ўзаро таъсирини эътиборга олиш керак.\nДорзоламидни миотиклар ва адреномиметиклар билан бирга қўллаш юзасидан якуний маълумотлар йўқ.\nЖигар функциясини бузилишлари бўлган беморларда эҳтиёткорлик билан қўлланилсин (препаратни бу тоифадаги беморда қўллаш юзасидан маълумотлар йўқ).\nЁпиқ бурчакли глаукоманинг ўткир хуружида дорзоламидни буюришни мақсадга мувофиқлиги бўйича тадқиқотлар ўтказилмаган. Дорзоламид сульфонамид гуруҳини сақлайди ва гарчи маҳаллий қўлланилсада, тизимли сўрилишга учрайди. Шунинг учун дорзоламидни кўз томчилари кўринишида қўлланилганда сульфаниламидларга характерли бўлган ножўя реакциялар пайдо бўлиши мумкин. Жиддий ножўя реакциялар пайдо бўлганда ёки ўта юқори сезувчанлик белгилари пайдо бўлса, препаратни қўллашни тўхтатиш керак.\nКарбоангидразанинг тизимли ингибиторларини қўллаш кислота-ишқор мувозанатини бузилишига олиб келиши ва айниқса анамнезида сийдик-тош касаллиги бўлган пациентларда уролитиаз билан кечиши мумкин. Дорзоламид қўлланилганда бундай бузилишлар кузатилмаган, уролитиаз ҳақидаги хабарлар кам бўлган. Дорзоламид маҳаллий қўлланилганда тизимли қон оқимига кирувчи корбоангидраза ингибитори бўлганлиги туфайли, анамнезида сийдик-тош касаллиги бўлган пациентларни дорзоламид билан даволаганда уролитиаз ривожланиши хавфи ошиши мумкин.\nКарбоангидразанинг маҳаллий ва тизимли ингибиторларини бирга қўллаганда карбоангидразани ингибиция қилишнинг маълум тизимли самаралари кучайиши эҳтимоли мавжуд. Дорзоламид ва карбоангидразанинг тизимли ингибиторларини бирга қўллаш тавсия этилмайди.\nДорзоламидни қўллаганда шох парданинг сурункали нуқсонлари ва/ёки кўз ички жаррохлик операциясини ўтказган пациентларда шох парда шиши ва шох пардани қайтмас парчаланиши ҳолатлари қайд этилган. Бу тоифадаги беморларда препаратни қўллаганда эҳтиёткорликка риоя қилиш керак.\nФильтрацион жаррохликдан кейин кўз қон томир қобиғини кўчиши ҳолатлари қайд этилган.\nПрепарат консервант бензалконий хлориди сақлайди, у кўзларни таъсирланишини чақиради. Препаратни қўллашдан олдин контакт линзаларни ечиш ва уларни дорзоламид инстилляциясидан камида 15 минунтдан кейин тақиш керак.\nҲомиладорлик даврида препаратни қўллаш мумкин эмас. Препаратни ҳомиладорлик вақтида қўллаш бўйича адекват клиник маълумотлар йўқ.\nДорзоламид кўкрак сути билан ажралиши номаълум. Препаратни қўллаш даврида эмизишни тўхтатиш керак.\nБолаларда дорзоламидни қўллашнинг самарадорлиги ва хавфсизлиги кўп марказли икки томонлама яширин фаол назоратли терапевтик тадқиқотда намойиш қилинган.\nМашиналарни бошқариш ва ишлатиш қобилиятига таъсири\nПрепаратни қўллаганда ножўя самаралар (бош айланиши, кўришни ноаниқлиги) ривожланиши мумкин. Препаратни томизгандан кейин дарҳол машинани бошқариш ёки мураккаб техника, ускуналар ёки бирон-бир мураккаб ускуналар билан ишлаш тавсия этилмайди.\nТўсатдан ёки қасддан ичга қабул қилинганда дозани ошириб юборилиши бўйича маълумотлар йўқ.\nСимптомлари: электролит мувозанат бузилишлари, ацидоз, нерв тизими томонидан бузилишлар пайдо бўлиши мумкин.\nДаволаш: симптоматик, тутиб турувчи, қонда электролитлар (айниқса калий) даражасини ва қоннинг рН назорат қилиш зарур.\n2% ли кўз томчилари 5 мл дан полиэтиленли флакон-томчилагичларда.\n2 йил. Флакон очилгандан кейин ичидагиси бир ой давомида қўлланилсин.


Москва аэропортларида 450та авиарейс ушлаб қолинди » Новости Узбекистана сегодня: nuz.uz\nНовости Узбекистана → ҲОДИСА → Москва аэропортларида 450та авиарейс ушлаб қолинди\n01-07-2017 11:24 0 485 Рейтинг0 Чоп этиш\nМосква аэропортида шанба куни учиши керак бўлган авиапарвозларнинг 450таси ушлаб қолинди ва яна 41таси бекор қилинди, деб хабар қилмоқда Россия ОАВлари аэропортлар онлайн жадвалига асосланиб.\nХусусан, Домодедово аэропортида соат 06:30 ҳолатида 179 авиапарвоз ушлаб қолинган, икки парвоз бекор қилинган. Шу жумладан Ўзбекистон ҳаво йўлларининг Самарқанд, Бухоро, Тошкент ва Андижонга учувчи парвозлари ҳам бир неча дақиқага ушлаб қолинган. Айни дамда Ўзбекистонга учиши керак бўлган барча авиапарвозлар амалга оширилган.\nШунингдек, Шереметьево аэропортида 270 та авиапарвоз ушлаб қолиниб, 39таси бекор қилинган. Внуково аэропортида онлайн жадвалга кўра битта рейс ушлаб қолинган.\nЭслатиб ўтамиз, кеча тушдан кейин Москвада об-ҳаво кескин ёмонлашиб, кучли довул бўлиб ёмғир ёққан эди. Табиий офат оқибатида Россия пойтахтида бир киши қурбон бўлган, 9 киши жароҳатланган.


Индонезияда минтақадаги энг кўҳна Қуръони карим...\n22.04.2019 16:08 0 1466\nПалембанг (Индонезия)даги Катта масжидда учта кутубхона билан ҳамкорликда Жануби-Шарқий Осиёдаги энг кўҳна Қуръони карим қўлёзмаси намойиш этилмоқда, деб хабар берди «Antaranews».\nТадқиқотчи Кемас Анди Сиарифуддиннинг таъкидлашича, Палембанг Жануби-Шарқий Осиёда Қуръони карим илк бор чоп этилган шаҳар ҳисобланади. Маълумотларга кўра, биринчи Қуръон 1848 йилнинг 21 августида 105 нусхада чоп этилган.\n«Ҳозир унинг икки нсхаси маълум: бири хусусий коллекцияда, иккинчиси музейда», — деди тадқиқотчи.\nЭслатиб ўтамиз, Индонезияда 2019 йилнинг 21 апрелидан 28 апрелига қадар кутубхона ҳафталиги бўлиб ўтмоқда, Қуръони карим ва бошқа қўлёзмалар шу ҳафталик доирасида намойиш этилмоқда.\nҚуръони карим Индонезия\nХориж 03/02, 18:27\nИндонезияда Хитойдан қайтаётганларни шундай кутиб олишяпти (видео)\nХориж 20/01, 14:37\nХориж 16/01, 09:54


Сурхоним – Сурхон тонги\nБош саҳифа / Жамият / Сурхоним\nИюл 24, 2018\tЖамият Изоҳ қолдириш 831 Кўрилди\nЗомин тонглари гўзал…\nСирли, сеҳрли шуълалар чечакдай сочилиб-сочилиб ерга тўкилади. Тоғлар орасида ўсаётган дарахтлар одамдай ҳокисор. Жилғалар қўшиғи чопиб бораётган болакайнинг кулгусидай жарангли, беғубор.\nБироқ кўнглимнинг бир чети чироқ ёқса, ёришмайдигандай, қоронғу. Уйимни, ота-онамни, жигарларимни соғиндим. Ёзувчиларнинг қаеридир дадамга ўхшаса, шоираларнинг қайсидир ҳаракати аямни эслатади. Шу атрофда ўйнаб юрган болалар орасида укам бордай туйилади. Бошида дўппи, юзлари лўппи қизларга синглим гаплашиб тургандай, жовдираб қарайман.\nМен юртимни қачон бунчалар суйиб улгургандим, билмайман… Момом бошимни силаб, болалигини айтиб берган вақтларда шууримга суратинг чизилган бўлса, ажабмас. Қиру адирларга термуларканман, лим-лим тўлиб келган ҳислар, туйғулар қанотида парвоз қиларканман, таърифингга сўз топа олмасдим.\nНазаримда, тонглар отмайди. Аксинча, биз тонгларга озодликка интилган қушдай отиламиз. Сен менинг тонггим, қуёшимсан, Сурхондарё. Мен сенга кунларни, тунларни кечиб келаяпман. Қара, қадамларим гуллаб бораяпти. Сен-у мен улғайиб бораётгандай, Сурхондарё…\nОлдинги Тадбиркорликда гап кўп\nКейинги Эртанинг умиди\nФестиваль далил ва рақамларда


“Челси” шифокори Ева Карнейронинг собиқ қаллиғи унинг жамоа футболчиларидан бири билан ишқий муносабатда бўлганини ошкор этди\n00:10 / 17.08.2015\n“Челси” шифокори Ева Карнейро жамоа бош мураббийи Жозе Моуринью билан чиққан можаро ортида асосий жамоадан четлатилган бир пайт унинг собиқ қаллиғи Руперт Паттерсон Еванинг жамоа футболчиларидан бири билан ишқий муносабатда бўлганини маълум қилди.\nЙигитнинг қайд этишича, бу ҳақда унга Карнейронинг ўзи айтган ва шу сабабли улар айрилишган.\n“У бу ҳаракати билан менга азоб бермоқчи бўлган. Ева меҳмонхона хонасида футболчи ошиғи билан учрашганини ўзи тан олди”, деб айтди Паттерсон The Sun нашрига.\nЙигит унинг эндиликда собиқ маъшуқаси доим бой эркакларни яхши кўргани ва у каби йилига 30 минг фунт оладиган оддий лондонлик тижорат директори футболчилар каби катта пул ишлай олмаслигини, улардан баъзилари у бир йилда топадиган пулни бир кунда топишлари ва у бунга қарши ҳеч нарса қилолмаслигини таъкидлаб ўтган.\nПаттерсон Ева айнан ким билан ишқий муносабатда бўлганини ошкор этмаган.\nАёл шифокорнинг мухлислари Ева можаролар туфайли “Челси”ни тарк этиши мумкинлигидан хавотирланишмоқда. Фанатлар инглиз жамоалари шифокорлари орасидаги энг жозибали шифокор истеъфога кетишини тасаввур ҳам қилиша олмаяпти.\nБу орада “Арсенал” мухлислари “канонирлар” раҳбариятидан Евани ишга олишни талаб қилишмоқда.\nЭслатиб ўтамиз, “Челси” бош мураббийи Жозе Моуринью Ева Карнейрони “Суонси”га қарши учрашувдан кейин дарҳол асосий жамоадаги ишдан четлаштирган. Ўша учрашувда Ева ўйиннинг охирги дақиқаларида тиббий ёрдамга муҳтож бўлган Эден Азарга ёрдам бергани мураббий билан келишмаган ҳолда майдонга чиққан. Бу ҳолат рақибга вақтни чўзишга ёрдам берган ва мураббийнинг ғазабини келтирган. Маълумотларга кўра, Моуринью Карнейрога нисбатан ҳақоратли сўзлар ишлатган.\nБироқ кейинроқ португалиялик мутахассис ўз айбини тан олиб, “ўйинчининг соғлиғи исталган натижадан муҳимроқ эканини” айтган.


28 октябр 2020, Тошкент вақти: 16:36\nчоршанба 28 октябр 2020\nЎзбекистон мустақиллигининг 25 йиллиги арафасида ижтимоий тармоқларда мустақил Ўзбекистон байроғининг бу давлат ва унинг халқи тарихи ва ўзлигини акс эттирмаслиги борасида мубоҳаса бормоқда. Баҳс марказига Ўзбекистон ўз ҳудудида бўлган қадим давлатлар байроғидан қай бирини қайтариши керак, деган савол қўйилмоқда. BahsOnlineнинг бугунги сонида шу савол муҳокама этилади.\nBahsOnline: ШҲТ Ўзбекистонга керакми-йўқми?\n1996 йилнинг 26 апрелида таъсис этилган Шанхай бешлигининг бирламчи мақсади Осиëда НАТОга рақобатчи ҳарбий-хавфсизлик иттифоқи тузиш бўлгани айтилади. Ўзбекистоннинг беш йил давом эътирозидан сўнг бу ташкилот ўзини кўпроқ иқтисодий ҳамкорлик гуруҳи сифатида тақдим этишга ўтди ва шундан сўнг Тошкент ҳам мазкур ташкилотга аъзо бўлди. Бу аъзолик 21-асрда Ўзбекистон учун қанчалик муҳим? Бугунги жонли суҳбат шу ҳақда бўлади.\nBahsOnline: Россия футбол жамоаси Евро-2016 дан четлатилиши керакми?\nBahsOnline рукнида бу гал футбол бўйича Россия терма жамоаси Францияда бўлиб ўтаётган Епропа чемпионатидан четлатилиши керакми, деган саволга жавоб излайди. Агар сиз бу баҳсга қўшилмоқчи бўлсангиз, 16 июнь, пайшанба куни Тошкент вақти билан соат 19.05дан кейин OzodlikOnline, OzodSkype, OzodOvoz Скайп манзилларига боғланинг.\nBahsOnline: Cўконғич ҳокимларнинг танобини тортиб қўйса бўладими?\nBahsOnlineнинг бу галги эшиттиришида Ўзбекистон вилоят ва туманларидаги сўконғич ва муштумзўр ҳокимларнинг танобини қонуний йўл билан тортиб қўйиш имкони бор-йўқлиги мунозара қилинди.\nРаҳбарни мақташ керакми? Ўзбекистон каби ўтмишда хону-султонларга сиғинилган мамлакатда раҳбарни мақташга тақиқ қўйилиши керакми? Эзгу амаллар қилган раҳбарни икки оғиз яхши сўз билан мақташнинг нима салбий томони бор? Бу саволларни BahsOnline дастурида муҳокама қиламиз.\nBahsOnline: Ёшларга битирув кечалари ўтказишга рухсат бериш керакми?\nBahsOnlineда умумтаълим мактабларини битираëтган ёшларнинг битирув кечалари ўтказилишига тақиқ қўйилгани мунозара қилинди. Баҳсга ҳар пайшанба Тошкент вақти билан соат 19.05 дан OzodlikOnline, OzodSkype, OzodOvoz Скайп манзиллари ҳамда IMO, WhatsApp, VIBER рақамларимизга қўнғироқ қилиб¸ қўшилишингиз мумкин.\nBahsOnline: Ўзбекистонда сталинизм тимсолларини тақиқлаш керакми?\nТошкентда 9 май куни илк бор ўтказилган "Барҳаёт полк" акцияси иштирокчилари Сталин расмини кўтариб чиқишди. Тадбирда кузатилган совет тузумини қўмсаш ва репрессия тимсоли бўлган Сталин шахсига сиғиниш аломатларини ўзбеклар зеҳниятидан қандай йўқотиш мумкин? Бугунги жонли суҳбатда шу ҳақда гаплашамиз.\nBahsOnline: Ўзбек фамилиясидаги “-ов”у “-ев”дан воз кечишга зарурат борми?\nBahsOnlineнинг бу галги эшиттиришиlа ўзбекистонликлар фамилиясидаги русча “-ов”, “-ев” қўшимчаларини олиб ташлаш зарурати бор-йўқлиги мунозара қилинди.\nBahsOnline: Ўзбекистонда порахўрга олий жазо бериш керакми?\nХитой Олий суди катта миқдорда пора олган амалдорга олий жазо бериш мумкин, деган қарорни чиқарди. Хўш, энг коррупциялашган Ўзбекистонда порахўрликни ўлим жазоси билан енгиш мумкинми? Бу савол 21 апрель куни Тошкент вақти билан соат 19.05да бошланадиган BahsOnline эшиттиришининг навбатдаги сони мавзуси бўлади.


Саид Аҳмад. Бир юз етмиш сўмлик хуррак (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Бир юз етмиш сўмлик хуррак (ҳажвия)\nСаид Аҳмад. Бир юз етмиш сўмлик хуррак (ҳажвия)\n(Бир вилоят театридан репортаж)\nТомоша бошланишига ҳали ўн тўрт минут бор. Артистлар грим қилиб бўлишган. Саҳна орқасида қилич-қалқон таққан, дубулға кийган кишилар домино ўйнаб ўтиришибди. Бош ролда чиқадиган атоқли артистка парда четини кўтариб залга мўралади. Олдинги қаторда икки киши, ўрта қаторда беш киши ўтирибди. Ҳамон кўчада томошабин чақираётган тўрт карнай, беш сурнай ва олти чирманданинг шовқини эшитилиб турибди. Атоқли артистка этагини судраб директор кабинетига келди.\n— Бўлиш-бўлмаслигини ихтиёримизда қолган ўн икки минут ҳал қилади.\nДиректор шундай деди-ю, бош администраторга юзланди.\n— Сбор қанча?\n— Қоидада қандай?\n— Сбор ўн тўққиз сўмдан, томошабин ўн бештадан ошса спектакль кўрсатилаверади.\n— Бўлмаса томошани қолдирамиз.\n— Ҳаққимиз йўқ. Қоидада спектакль бошланиш минутида томошабин ўн бештага етмасагина қолдирилади. Яна сабр қиламиз.\nДиректор дарғазаб бўлди.\n— Битта одамни кутиб ўтирамизми? Борди-ю ўша ўн бешинчи томошабин келиб қолса шўримиз қурийди-ку.\nБир ҳисоблаб кўринг, ўша битта томошабин бизга неча сўмга тушади.\nБош администратор столга бағрини бериб ўтирди-да, қўлига қалам-қоғоз олиб ҳисоблаб кетди.\n— Бугунги томошага қирқ олти одам қатнашади. Саккиз саҳна ишчиси, бир режиссёр, бир режиссёр ёрдамчиси, электр устаси, икки гримчи, саҳна машинисти, костюмчи, бир пожарний, суфлёр, сартарош, тўққиз чалғувчи, бир дирижёр, икки шофёр, тўрт контролёр, бош рассом, бадиий раҳбар, жами саксон беш киши қатнашар экан.\nДиректор бармоқларини букиб, нималарнидир санай бошлади.\n— Электр энергиясини ҳисобламадингиз. Боз устига уч уборшица. Томоша давомида иккита ваза синиши керак, — директор артисткага қаради.— Ундан ташқари сизнинг ошиғингиз учинчи кўринишда кўйлагини йиртиб ташлайди. Ўн олти марта ўқ узилади. Ана шуларни бир чўтга солиб кўринг-чи, бугунги томошага қанча харажат бўларкин? Маошлар ҳам ҳисобга кирсин.\nЭнди икковлаб ҳисоблаб кетишди. Бунақа ҳодиса илгарилари ҳам бўлиб турар экан, шекилли, ҳисоб бирпасда чиқди. Бош администратор бошини кўтарди.\n— Бугунги томошамизга бир юз саксон тўққиз сўму етмиш тўрт тийин харж бўлар экан.\n— Ўн тўққиз сўм. Ана шу ўн тўққиз сўмни чиқариб ташласак бир юз етмиш сўму етмиш тўрт тийин зарар қиларканмиз.\nУ гапни тугатмаган ҳам эдики, уч марта чироқ ўчиб томоша бошланишидан дарак берди. Директор билан бош администратор залга қараб югуришди.\n— Хайрият, ўн тўрт киши — деди директор ҳовлиқиб, — қолдиринг!\nУнинг ёнида турган контролёр шошиб гапга аралашди.\n— Буфетда яна битта томошабин ўтирибди. Унинг гапи тугамай ўрта яшар бир киши кириб, ўз ўрнини қидира бошлади.\nТарвузи қўлтиғидан тушган директор театрга бир юз етмиш сўму етмиш тўрт тийин зарар келтирадиган шу томошабиннинг ёқасидан бўғиб, кўчага опчиқиб ташлагудек унга ўқрайди.\n— Менга қаранг, — деди у администраторга. — Ялининг, ёлворинг, майли уч-тўрт сўм харж бўлса ҳам майли. Буфетга опкириб у-бу олиб беринг. Билетни топшириб, пулини қайтариб олсин.\n— Кўндиринг. Кўнмаса кабинетимга чақиринг, икки кишилашиб ялинамиз.\nАдминистратор минг тавозе билан ўн бешинчи томошабиннинг олдига борди. Унга камоли эҳтиром билан салом берди. Дилидаги гапларни астойдил тушунтириб тўкди. Ўн бешинчи тушмагур бир сўзли ўжар одам экан. Кўнмади.\n— Ака, шу томошани кўрамиз, деб атайин узоқдан келганмиз. Кўрамиз.\n— Жон ака, театрга раҳмингиз келсин. Артистларга раҳмингиз келсин. Бола-чақангизнинг роҳатини кўринг-у, томошамизни кўрманг.\n— Кўрамиз, кўрмай кетмаймиз.\nАдминистратор бошқа йўл билан унга таъсир ўтказмоқчи бўлди.\n— Шу ҳам томоша бўптими, ака. Ундан кўра директор кабинетига кириб пивохўрлик қиламиз. Директоримизнинг ўзлари эрийдилар.\n— Бўлмайди. Томоша кўргани келганмиз.\nБу орада қолган ўн тўрт бетоқат томошабин чапакчалиб, парда очилишини талаб қила бошлади. Администратор ноилож директор кабинетига кириб бўлган воқеани айтиб берди. Энди у ҳам ноилож эди. Ниҳоят томоша бошланди.\nСаҳнада қирқдан ортиқ одам у ёқдан бу ёққа югуриб милтиқбозлик қиляпти. Ўлганлар ўлиб, қолганлар қочяпти. Оркестр тинмай ғат-ғут, гумбир-гумбир қилиб турибди. Ўртада бояги таниқли артистка сочини юлиб фарёд чекяпти…\nАнтракт бошланди. Ўн бешинчи қайсар томошабин буфетга чиқиб икки шиша лимонадни уриб келиб, яна ўз жойига ўтирди.\nУ икки қўлини чалиштириб саҳнага қараб ўтираверди, роль ўйнаётганлар ора-сира унга қараб қовоқларини солиб қўйишарди. У эса ҳамон бепарво. Администратор қоронғида тимискиланиб яна унинг олдига келди.\n— Қўйинг энди, уйингизга бориб ухласангиз-чи, Нима қиласиз бизни қийнаб. Уйқунгиз келиб кўзларингиз қисилиб кетяпти.\n— Нима дедингиз? Уйингга бориб ухла дейсизми? Қишлоқдан келганман.\n— Қайсар, қайсар, бир юз етмиш сўму етмиш тўрт тийинга туширяпти-я!\nСаҳнада ҳамон гумбур-гумбур. Залда атиги биттагина одам, у ҳам бўлса билинар-билинмас хуррак отяпти.\n← Аввалги Аввалги Саид Аҳмад. Хомталаш (ҳажвия)\nКейинги → Кейинги: Саид Аҳмад. Гап (ҳажвия)


Ўзбекистонда “COVID-19” инфекцияси бўйича 6 та илмий изланиш олиб борилмоқда - Халқ сўзи\nЎзбекистонда “COVID-19” инфекцияси бўйича 6 та илмий изланиш олиб борилмоқда\n13:03 24 Ноябрь 2020 Жамият\nСоҳалар ривожини ушбу тизимдаги фундаментал ва амалий фан бўйича илмий тадқиқот ишлари, инновацион лойиҳалар ҳамда ҳаётга татбиқ этилаётган ихтиро ва кашфиётлар белгилаб беради.\nХўш, бугунги кунда тиббиётимизнинг илмий салоҳияти қайд даражада? Жорий йилда қандай илмий тадқиқот ишлари олиб борилмоқда? Дунё тиббиёти эътибор марказидаги “COVID-19” инфекцияси бўйича Ўзбекистонда ҳам илмий изланишлар кетмоқдами? ССВ Матбуот хизмати айни шу саволларга Соғлиқни сақлаш вазирлиги фанни ривожлантириш бошқармаси бошлиғи Акмал Сидиковдан жавоб олди.\n— Айни пайтда мамлакатимизнинг тиббиёт соҳаси бўйича илмий салоҳияти ҳақида тўхталсангиз.\n— Айни пайтда олимларимиз тиббиёт соҳасидаги дунёнинг нуфузли конференция, анжуманларида маърузалар қилиб, йирик илмий-маърифий журналарда илмий иш ва мақолалари билан қатнашиб келишмоқда.\nҲозирги кунда соғлиқни сақлаш тизимида 8 нафар Ўзбекистон Республикаси Фанлар Академиясининг академиги, 831 нафар фан доктори, 1 минг 600 нафардан ортиқ фан номзодлари фаолият юритиб келмоқда. Улар ўз навбатида таълим муассасалари, илмий марказ ва институтларда ишлаб, тиббиёт соҳаси ривожига катта ҳисса қўшяпти.\n— Бутун дунёда коронавирус инфекциясини даволаш бўйича илмий изланишлар олиб борилмоқда. Ўзбекистонда ҳам бу борада илмий лойиҳалар борми?\n— Албатта, ҳозирда дунёдаги барча тиббиёт муассасалари, табиий фан йўналишидаги олим ва профессорлар коронавирус инфекциясида самара берадиган дори воситалари ёки вакцина ишлаб чиқиш борасида илмий изланишлар олиб бормоқда. Ўзингизга маълум, айрим мамлакатлар тажрибаларини эълон қилаётган бўлса-да, ҳали-ҳануз узил-кесил ижобий натижага эришилгани йўқ. Жумладан, Ўзбекистонда ҳам “COVID-19” инфекцияси бўйича 6 та илмий лойиҳа устида иш олиб борилмоқда.\nХусусан, “Коронавирус инфекциясининг тарқалиши ва қайта касалланишининг эпидемиологияси, прогнози ва профилактикаси”, “Далилларга асосланган тиббиёт асосида “COVID-19”ни этиотроп ва патогенетик даволашнинг янги моделини ишлаб чиқиш” лойиҳалари шулар жумласидан. Бу лойиҳалар “COVID-19” инфекциясининг инсон организмига таъсирини камайтириш ва даволашнинг самарадорилигини оширишга йўналтириган.\n— Жорий йилда яна қандай илмий-тадқиқот ишлари олиб борилмоқда?\n— Сўнгги 10 йил ичида ўтказилган илмий тадқиқотлар натижаларига кўра соғлиқни сақлаш тизимида ихтиролар ва фойдали моделлар учун 226 та патент ҳамда ЭҲМ дастури учун 186 та гувоҳномалар олинди. Илмий марказлар ва таълим муассасалари кучлари билан кардиожарроҳлик, нейрохирургия, онкология, трансплантология, травматология ва ортопедия, офтальмология, эндокринология ва урология сохаларида юқори технологик жарроҳлик аралашувлар ишлаб чиқилди.\nШунингдек, мушаклар-скелет тизимининг синишини ва касалликларни даволаш, жаррохлик касалликлар, ўсмаларни олиб ташлаганидан кейин тўқималарни алмаштириш, тиш имплантацияси, фотосенсибилизацияланган ташхис қуйиш, даволаш ва бошқалар учун асбоблар ва улар учун сарфланадиган материаллар яратилган бўлиб, улар учун 100 га яқин ихтироларга талабномалар топширилиб, патентлар олинган.\n2018 йилдан бери 1 минг 200 нафардан ортиқ илмий ходим билан давлат илмий-техника дастурлари доирасида жами 32,4 млрд сўм миқдоридаги илмий грант ишлари бажарилиб келинмоқда. Шунингдек, жорий йилда тиббиёт фанлари бўйича 164 та докторлик диссeртациялари ҳимоя қилинган бўлиб, шулардан 34 та докторлик (DSc) ва 130 та фан номзодлиги (PhD) ишлари ҳимоя қилинди. Улар асосида бир нечта ихтироларга патент ва ЭҲМ дастурлари учун гувоҳномалар олинди.\nХулоса қилиб айтганда, айни пайтда Ўзбекистонда тиббиёт илм-фан соҳасини ривожлантириш учун илмий ишларни кўриб чиқиш ва антиплагиат тизимда текшириш ва унга хулоса бериш борасида янгича механизмдан фойдаланилмоқда.


Кулолчилик - Intangible Cultural Heritage of Uzbekistan\nЎзбекистонда қадимдан ҳар воҳанинг ҳунармандчилик марказлари вужудга келиб шаклланган. Ишлаб чиқариш услуби бўйича кулолчилик иккита асосий турларга бўлинган – сирланган ва сирланмаган. Сирланмаган кулолчилик қадим тарихга эга. VIII аср охири – IХ аср бошида Мовароуннаҳр шаҳарларида сирланган кулоллик кенг тарқалган. IХ-ХVIII асрларда ушбу услуб бадиий камолликка ва юқори технологик сифатга эга бўлди.\nХХ асрдан ҳозирги Ўзбекистон ҳудудларида асосий мактаблар ва марказлар ташкил топди: а) Самарқанд-Бухоро мактаби, Тошкент, Самарқанд, Ургут, Бухоро, Ғиждувон, Шаҳрисабз, Китоб, Каттакўрғон, Денов марказлари билан; б) Фарғона мактаби Риштон ва Ғурумсарой марказлари билан; в) Хоразм мактаби Хонқа, Модир қишлоғи, Каттабоғ, Чимбой марказлари билан. Ҳар бир марказ ўзига хос маҳаллий хусусиятларини сақлаган. Уларда ҳозирги вақтда сопол идишларнинг ясси (косалар, лаганлар), баланд, яъни юқорига қараб йўналтирилган (кўзалар, хумлар) турлари ва уй-рўзғор буюмлар ишлаб чиқарилмоқда.\nФарғона ва Хоразм кулолчилигида анъанавий мовий рангдаги ишқорли сир тайёрлаш йўлга қўйилган, аммо улар ўзига хос безак-нақшлари ва буюмларнинг хилма-хиллиги билан ажралиб туради (намояндалари М.Туропов (Ғурумсарой), И.Комилов (Риштон), Р.Матчонов (Хоразм) ва б.\nБухоро-Самарқанд сопол буюмлари жарангдор нафис бўлиб чиқишида қўрғошинли сир ва сарғиш-яшил, жигарранг бўёқлар муҳим ўрин эгаллайди (намоёндалари Алишер ва Абдулла Нарзуллаевлар (Ғиждувон), Намоз ва Нўъмон Облоқуловлар (Ургут), Х.Ҳақбердиев (Самарқанд).\nҚашқадарё (Касби) кулолчилигида ҳозирги кунда фақат сирланмаган буюмлар ишлаб чиқарилмоқда.\nБадиий кулолчилик санъати ҳар томонлама қўллаб-қувватланмоқда ва тарғиб этилмоқда, унинг янада ривож олиши учун қулай шароитлар яратилмоқда.


Қамчиқ довонида юк машиналари ҳаракати тўхтатилди - EFFECT.UZ\nФавқулодда вазиятлар вазирлиги ҳаво ҳароратининг кескин пасайиши ва кучли қор ёғиши натижасида йўлларда музламалар ҳосил бўлаётгани сабаб Қамчиқ довони юк машиналари учун ёпилганини маълум қилди.\n«Довонда айни пайт ҳаво ҳарорати -12 градусни ташкил этмоқда. Ҳозирча енгил автомобиллар ҳаракатланмоқда. Қор ёғиши кучайиб, йўлларда ҳаракатланиш хавф туғдира бошласа, Қамчиқ тўлиқ ёпилиши ҳам мумкин», — дейилади хабарда.\nВазирлик томонидан эълон қилинган видеода «Қамчиқ» махсус-қидирув, ёнғин-қутқарув бошқармаси бошлиғи фуқаролардан зарурат бўлмаса довон орқали ҳаракатланмасликни сўраган.


"Ўзбекистон - Россия учун энг ишончсиз ҳамкор"\nКўпчилик ўзбекистонликлар учун Владимир Путин¸ ишончли ҳамкорнинг ишончли етакчисидир.\nРоссияликлар орасида ўтказилган сўнгги ижтимоий сўров хулосаси шундай янграйди. Айни пайтда¸ аксар ўзбекистонликлар назарида Россия Ўзбекистон учун постсовет ҳудудидаги энг ишончли ҳамкор¸ Бош вазир Путин эса¸ бу ҳудуддаги энг машҳур етакчидир.\nЖамоатчилик фикрини ўрганиш Умумроссия маркази "Россия учун МДҲ даги энг ишончли ҳамкор давлат ва давлат раҳбари ким?", деган саволга россияликлар фикрини ўрганди.\nОлинган жавобларга кўра, россияликларнинг асосий қисми Беларус ва Қозоғистонни ўз давлати учун ишончли ҳамкор, деб билади. Сўралганларнинг 43 фоизи Беларусни МДҲ ҳудудидаги энг ишончли ҳамкор¸ деган бўлса¸ 31 фоизи бу мақомни Қозоғистонга беришни маъқул топган.\nРоссияликлар учун МДҲ давлатлари орасида ишончли раҳбарлар рейтингида ҳам шу икки давлат етакчиси — Александр Лукашенко ва Нурсултон Назарбоевлар етакчилик қилмоқда.\nЎзбекистон эса россияликлар кўз ўнгида энг ишончсиз ҳамкор давлат, Ўзбекистон президенти энг ишончсиз давлат раҳбарларидан бири сифатида қолмоқда. Ўзбекистон ва унинг раҳбарига ишонч билдирган россияликлар сони атиги 3 фоизни ташкил қилмоқда.\nУшбу сўровни ўтказган Жамоатчилик фикрини ўрганиш Умумроссия маркази бош директори Валерий Фёдоров, Беларус ва Қозоғистоннинг россияликлар назарида энг ишончли ҳамкорга айлангани ортидаги сабабларни изоҳлайди:\n- Аслида Қозоғистон ва Белaрус россияликлар назарида сўнгги 3-4 йилдан буён ишончли ҳамкорга айланди. Сабаблари жуда оддий. Ҳар икки давлат Россия билан ҳар томонлама интеграция ва ҳамкорлик ниятини билдирмоқда. Улар Коллектив хавфсизлик шартномаси ташкилоти, Евроосиё иқтисодий ҳамжамияти, Божхона иттифоқи ва умуман, шу каби Россия билан бирликдаги барча ташкилотларга аъзо, дейди Валерий Фёдоров.\nЎзбекистонга нисбатан россияликлар ишончининг сустлиги сабабларини эса мутахассис шундай изоҳлайди.\n- Ўзбекистонга оид бундай муносабатнинг уч сабаби бор. Биринчи сабаби¸ Ўзбекистон ёпиқ давлат ва Лукашенко ҳамда Назарбоевдан фарқли равишда¸ биз Россияда президент Каримов ҳақида жуда оз эшитамиз.\nИккинчи сабаби¸ Каримовнинг Россия билан муносабатлари россияликлар учун жуда зиддиятли туюлади. Чунки, бир қарасангиз Ўзбекистон Ғарб билан, бир қарасангиз Россия билан алоқаларни кучайтиришга уринади. Россияликлар айнан шу боис Ўзбекистон тимсолида ишончли ҳамкорни кўрмасликларини айтмоқда.\nУчинчи сабаб эса¸ Россияда юрган ва мутлақо ўзгача маданиятда бўлган ишчи муҳожирларнинг нуфузидир. Яъни, жуда оз ойликли ишларда юрган, ҳоли хароб муҳожирларнинг давлатига ишонч паст бўлмоқда, дейди Жамоатчилик фикрини ўрганиш Умумроссия маркази бош директори Валерий Фёдоров.\nЭнг ишончли ва нуфузли давлат раҳбарлари сифатида ҳам айнан Александр Лукашенко ҳамда Нурсултон Назарбоевнинг танланиш сабаблари эса, Фëдоров фикрича, юқоридаги омиллардан келиб чиқади.\n- Россияликлар назарида МДҲ ҳудудида энг хавфсиз ҳамда ҳаёт яхши бўлган икки давлат бор ва бу Беларус ҳамда Қозоғистондир. Бу асосий икки омил. Бошқа ҳолатлар бўйича эса бу давлатларда ва бошқа давлатларда ҳам аҳвол қанақалиги ҳақида россияликларда етарли ахборот йўқ, менимча. Масалан, Ўзбекистонга ҳам ишончнинг сустлиги айнан ахборотнинг етишмаслиги билан боғлиқ, деб ҳисоблайман. Россияликлар Ўзбекистонда нима бўлаётгани ва президенти нималар қилаётганидан шунчаки бехабар, холос, дейди Валерий Фёдоров.\nАйни пайтда, россиялик таҳлилчи фикрича, бу халқаро ташкилотлар томонидан сўз эркинлиги бўғилган, деб эътироф этилган Россия матбуотининг йўналиши билан боғлиқ эмас. Балки айнан Ўзбекистоннинг хориж учун ёпиқ давлат экани ва Россия билан муносабатлари қатъий бир йўналишда олиб борилмаётгани билан боғлиқдир.\nБиз Умумроссия маркази ўтказган мана шу қизиқарли сўровдан сўнг Озодликка сим қоққан тингловчиларимиздан баъзиларга мавзу билан боғлиқ ўз саволларимизни беришни лозим топдик.\nУмумроссия сўров марказидан фарқли биз Ўзбекистон учун МДҲ даги энг муҳим, ишончли ҳамкор давлат ва давлат раҳбари ким, деган саволни ўртага қўйдик.\n"Сизнингча¸ Ўзбекистон учун энг ишончли ҳамкор давлат қайси?" деган дастлабки саволимизга Озодлик респондентлари берган жавоблар ҳам россияликлар фикрининг қарийб акси бўлди\n- Бу Ўзбекистоннинг ўзига боғлиқда. Ҳозир ўзини ҳаммадан алоҳида тутаяпти.\nОзодлик: Майли раҳбарларни қўя турайлик. Сизнинг назарингизда қайси давлат ишончли ҳамкор бўла олади?\n- Масалан, Қозоғистон билан яқинлашса бўлади. Мен ўзим Қозоғистонда яшаяпман. Қозоғистон билан алоқани яхши қилсак¸ жуда яхши бўлади. Ўрта Осиëдаги бешта туркий давлатлар бирлашса¸ яхши бўлади. Ҳозир Ўрта Осиëдаги бешта давлатни четдагилар талаяпти. Бу ëқдан Америка¸ бу ëқдан Россия¸ бу ëқдан Хитой. Биттаси газини олиб кетаяпти¸ биттаси нефтини олиб кетаяпти. Мана кеча Хитойга труба ëтқизилди. Улар бирлашмаса¸ уларга ҳеч қанақа шанс йўқ. Бештаси бирлашса¸ бутун дунëга сиëсатини ўтказадиган катта давлат ҳам бўлиши мумкин. Бизда бунақа бўлмаяптида. Европа иттифоқидай бўлмаяпти.\n- Россия. Мен ўзим ҳам ишлаб келдим шу ерда.\nОзодлик: Демак¸ энг ишончли ҳамкор Россия?\n- Алдаса ҳам пул беради. Бир ойдан кейин бўлса ҳам¸ икки ойдан кейин бўлса ҳам қўлингга пул беради.\n- Қозоқ билан ўрисдан бошқа ҳеч ким бизга ëрдам қила олмайди¸ бизни боқа олмайди. Ленин акамиз бор эди. Чироқни ким олиб борган сенга? Ленин олиб борган¸ ўрис олиб борган. Агар Россия бўлмаса¸ Ўзбекистон йўқ бўлиб кетади.\n- Энг ишончли ҳамкор¸ муомала яхши бўлса¸ президентга боғлиқ. Агар президент яхши сиëсат олиб борса¸ ëнидаги қўшни давлатларнинг ҳаммаси ишончли ҳамкор бўлиши мумкин. Ўзбекистон президенти бугун Қозоғистон билан яхши бўлса¸ эртага Россия билан яхши. Ишончли ҳамкор бўла олмайдида бу.\nОзодлик: МДҲ мамлакатларининг ҳеч бири Ўзбекистон учун ишончли ҳамкор бўла олмайди демоқчисиз?\n- Шундай. Чунки МДҲ мамлакатлари Ўзбекистондан ҳамкорликни кутмайдида.\nОзодлик: Яхлит давлат сифатида олганимизда¸ сизнинг фикрингизча¸ қайси мамлакат бизга яхши ҳамкор бўлиши мумкин?\n- Туркий давлатлар. Қирғизистон¸ Қозоғистон¸ Туркманистон яхши ҳамкор бўлиши мумкин. Булар ҳаммаси туркий давлатларда. Тили бир¸ дини бир.\n- Қозоғистонга ҳам ишонч йўқ. Эшитаяпмиз Қозоғистонда қандай бўлишини. Россияни ҳам эшитаяпмиз.\nОзодлик: Қайси маънода эшитаяпсиз? У ерда ўзбекларнинг қийналганими?\n- Шундай. Одамлар Қозоғистонга бориб келаяпти. Бир хилларининг расвоси чиқиб келаяпти¸ бир хилларининг ўлиги келаяпти. Тўғри гапда. Одамлар Россияга бориб яхши бўлиб келмаяпти. Ўзимизнинг Ўзбекистондан яхши ер йўқ. Худога шукур ўзимизнинг Ўзбекистонда амалласак бўлади.\nОзодлик: Давлатлар даражасида қўшничилик алоқалари ҳам керакку.\n- Керак эмас бизга. Ўзбекистоннинг ўзи мана шундай етиб ортади бизга.\n- Тўғри бизнинг раҳбарларимиз кескин ўзгариб қолиши мумкин. Шунинг учун бир пайт жанубга¸ иккинчи пайтда шимолга қараб қоламиз. Барибир руслар. Ҳозир русларнинг ҳамма нарсасининг рейтинги бизда баландку. Энг ишончли бўлган шериклар руслар бўлса керакда¸ дейди олтинчи суҳбатдош.\nКўриниб турибдики¸ Озодлик сўровида қатнашганлар назарида Ўзбекистон учун энг ишончли ҳамкор давлат аввало Россия¸ сўнгра Марказий Осиёдаги қўшни, туркий давлатлардир.\nИккинчи саволимиз - "МДҲ даги энг ишончли, нуфузли раҳбар ким?", деган саволга берилган жавоблар ҳам аввалгисидек ҳам кутилган¸ ҳам кутилмаган бўлди.\n- Биринчи Медведев¸ иккинчи Назарбоев¸ учинчи Лукашенко. Учтаси яхши¸ ақлли одамлар.\n- Булар божхона иттифоқига қўшилишдию. Бу халқ учун яхши бўлди.\n- Ҳозирги кунда энг етакчиси Владимир Путин бўладида. Чунки бу инсоннинг ўзига яраша тактикаси бор.\nОзодлик: Шу тактика сизга маъқулми?\n- Энди маъқул келадиганлари кўпроқда. Маъқул келмайдиган тарафлари ҳам бор.\nОзодлик: Ўзбекистонлик сифатида сизга қайси жиҳатлари ëқди?\n- Бор пайтларда ишлаш мумкин эди у ерларда. Мисол учун қанча одамларимиз ишлаяптику. Ҳазил аралаштириб гапирганда иш бераяптида.\nОзодлик: Яъни Путин ўзбекка иш берди.\n- Қизим¸ ким менга пул берса¸ шу етакчи.\nОзодлик: Ким шунда?\n- Ким менга пул бериб ишлатса¸ шу етакчи.\nОзодлик: Сизга ким пул бераяпти?\n- Кимнинг ишида ишласам¸ шу пул бераяпти.\nОзодлик: Бу энди ҳазилига олганда. Жиддий олгандачи?\n- Йўқ¸ ҳазил эмас. Ҳозир жиддий муаммо шу.\n- Мен кейинги 10 йилликнинг ичида Путинни оламан. Ҳозир Бош вазир бўлиб турган бўлиши мумкин. Аслида МДҲ мамлакатларининг ичида сиëсатчилар орасида Путин биринчи ўринда турибди. Тўғри Назарбоев эски коммунист одам тез ўзгариб нима қилиб олди. Беларус раҳбари тўғрисида ҳам кескин фикрлар бўладику. Ғарбликлар учун унча ишончли эмас. Кўпчилик ўзбекистонликларнинг фикрича¸ Путин русларнинг иқтисодиëтини кўтарган¸ халқининг яшаш тарзини кўтарган.\nОзодлик: Россия иқтисодиëтини кўтаргани учун Путинни етакчи деб ҳисоблайсиз-а?\n- Аниқ битта шахсни айта олмайман. МДҲ давлатларининг ҳаммасида ҳозир диктатура бор. Раҳбарларнинг сиëсатлари ҳам ëқмайди. Аниқ бир демократ етакчи йўқ¸ дейди бешинчи суҳбатдош.\nОзодлик ўтказган кичик сўровдан аëн бўлишича¸ МДҲ даги энг ишончли ва нуфузли етакчи¸ ўзбекистонликлар кўз ўнгида¸ ҳануз Владимир Путин бўлиб қолмоқда.\nПостсовет ҳудудларида Ўзбекистон учун энг ишончли ҳамкор давлат қайсию МДҲ даги энг ишончли, нуфузли раҳбар ким?


Ғарб иқтисодий тафаккурида судхўрликнинг ман этилиши | Azon.uz - Ахборот-таҳлилий портал\n909 19:10 11.11.2021\nЯнги асрдаги ғарб иқтисодиёт фанида ссуда фоизи тизимини фаол танқидчиларидан бири утопик социалист П. Ж. Прудон эди (1809-1865). Товарлар ва пуллар ўртасида жиддий тафовутларни кўрмаган Прудон олтин ва кумуш ўзининг хусусиятлари билан шартли умумэквивалент вазифасини бажарувчи сифатида хизмат қила олади деб ҳисоблади. Олим фоизни эксплуататорлик даромадининг асосий шакли сифатида кескин танқид қилди. Прудоннинг фикрича, агар фоиз йўқ бўлса, ишчилар капиталистдан ўз меҳнатлари маҳсулини пул тўлаб сотиб олишлари мумкин бўлар эди.\nПрудон ўзининг назарий дунёқарашларини ўзи томонидан 1849 йилда ташкил этилган Ҳалқ банкида амалиётда қўллашга уринди. Ҳалқ банки товар ишлаб чиқарувчилар томонидан тақдим этилган товарларга алмаштириш учун уларга меҳнат талонлари деб аталувчи талонни берар эди, унда товар ишлаб чиқариш учун сарфланган меҳнат сони ёзиб қўйилар эди. Бу ишчи пуллар ҳам деб аталиб, уларга худди шу банкда мувофиқ сондаги товарларни олиш мумкин бўлган. Меҳнаткашлар банкдан фоизсиз кредит олишлари мумкинлиги кўзда тутилган. Тўла уч ой бўлмаган банк фаолияти мобайнида 12000 киши - асосан пролетарлар банкнинг ҳиссадорлари бўлдилар. Лекин тез орада Прудоннинг Халқ банки ўз фаолиятини тамомлади – уни ташкил этувчи ҳукуматга қарши фаолиятда айбланиб, ҳибсга олинди.\nБуэнос-Айреслик немис тадбиркори Сильвио Гезелл (1862-1930) иқтисодий ривожланишга ссуда фоизининг салбий таъсири ҳақидаги масалани ўрганишга сезиларли ҳисса қўшди, у “Пул ишини ислоҳ этиш ижтимоий давлат сари йўл сифатида”, “Фоиз ҳақида янгича қарашлар” ва ўз ҳаётидаги энг асосий “Табиий иқтисодий тартиб” каби асарларнинг муаллифи ҳисобланади. Гезеллнинг илмий ишларини Ж. М. Кейнс юқори баҳолади.\nАйрим вақтларда ўзининг товарлари нима учун тез ва юқори баҳода, айрим вақтларда жуда секин сотилишини таҳлил этган Гезелл, бунинг сабаби талаб ва таклифнинг ўзаро нисбати қонунларида эмас, балки пул бозоридаги пуллар баҳосида эканини хулоса қилди. Сотиб олиш фаоллиги фоиз ставкалари пастлигида ўсган, шу билан бирга фоиз ставкалари кўтарилган вақтда тадбиркор ўз товарларини сотишда муаммоларга дуч келган.\nНатижада Гезелл, худди бошқа товар ва хизматлар сингари пул учун ҳам - йиллик 5% атрофида омбор харажатлари тизими тузиш лозимлиги ҳақида хулоса қилди. Бошқача айтганда, пулларни айланмага қайтариш ва пуллардан фойдаланганлик учун давлатга маълум бир миқдорни тўлаб туриш лозим бўлади.\nТаклиф этилган табиий иқтисодиёт тартиби назариясидан кутилган ижобий натижани Гезелл, иқтисодиётни пул чайқовчилиги туфайли юзага келадиган нотекис ривожланишдан халос этишда кўрди. Фоиздан озод бўлган пулларни Гезелл “эркин пуллар” деб атади. Дастлабки қарашда утопик (хаёлий) хусусиятга эгадек туюлган Гезелл назариясини унинг давомчилари амалиётга тадбиқ этишга уриниб кўрдилар. 1930- йилларнинг ўрталарида Австриянинг Вергль шаҳри магистрати томонидан банкда жойлаштирилган мана шу миқдордаги ҳақиқий австрия шиллинги билан таъминланган эркин (фоизсиз) деб номланувчи шиллинглар шаҳарликларнинг розилиги ила муомалага киритилди. Фоизсиз пуллардан фойдаланганлик учун йиллик 12 фоиз (ойига 1%) миқдорида ҳақиқий шиллинг тўланадиган бўлди. Тўлов марка кўринишида ундирилиб, тўловчи томонидан банкнотанинг орқа тарафига елимлаб қўйилар эди. Агар банкнотада марка бўлмаса, у ҳақиқий эмас деб ҳисобланарди. Натижада шаҳар аҳли қўлларига тушган фоизсиз пулларни тезроқ сарфлашга ҳаракат қилар эдилар. Ҳатто солиқлар ҳам олдиндан тўланадиган бўлди.\nФақат бир йил ичида 5000 эркин шиллинг муомалада 463 марта бўлди - шу билан бир вақтда оддий австрия шиллинги муомалада 213 марта бўлди, холос. Бу 2315000 шиллинг (463*5000) миқдорида товарлар ишлаб чиқариш ва хизмат кўрсатиш имконини берди. Фоизсиз пулларни киритиш ишсизлик даражасини пасайтириш имконини берди, пуллардан фойдаланганлик учун тўловлар ижтимоий эҳтиёжларга ишлатилди.\nЛекин Австрия Миллий банки фоизсиз шиллингларни киритишда ўзининг монопол ҳуқуқларига, энг аввало пулларни эмиссия қилиш ҳуқуқига тажовузни сезди. Шунинг учун, Верглдаги тажрибага бутун мамлакат бўйлаб ва ундан четда ҳам катта қизиқиш бўлишига қарамай, синов тўхтатилди.\nГезеллнинг ғояларини япон олими Йошито Отани янада ривожлантирди ва фоизсиз пулларни муомалага киритишнинг, ҳисобларга жойлаштирилган маблағлар учун тўлов олиш технологик усулини таклиф этди – энди банкноталарга марка ёпиштириш шарт бўлмай қолди.\nФоизсиз ёки холис пуллар назариясининг рифожланишига немис архитектори ва ҳаваскор иқтисодчи М. Кеннеди ўзининг “Фоизсиз пуллар ва инфляция: қандай қилиб ҳаммага хизмат қилувчи алмашинув воситасини яратиш мумкин” китоби орқали салмоқли ҳисса қўшди дейиш мумкин. М. Кеннеди фоизсиз пуллар ғоясини амалга оширишнинг муваффақиятини нафақат пул, балки ер ва солиқ ислоҳотлари ўтказишда ҳам деб билди.\nМуқобил иқтисодий, шунингдек ислом иқтисодиёти концепциясини кўриб чиқар экан, тадқиқотчи уларни жамиятдаги ресурсларни қайта тақсимлаш масалаларида етарли даражада самарали эмас деб баҳолади. Буни шу билан изоҳлаш мумкинки, китоб ёзилган вақтда (1980-йилларнинг иккинчи ярми) Ғарбда ислом иқтисодиёти ҳақида айтарли ҳеч қандай маълумот мавжуд эмас, исломий банк иши эса эндигина тикланиш босқичида эди. Шунинг билан бирга М. Кеннеди ўрта асрлар Европасида мавжуд бўлган брактеат пуллар (брактеатлар) зарб қилиш амалиётини идеаллаштирди, бу пуллар феодаллар, шаҳарлар, епископликлар томонидан муомалага чиқарилар ва бир муддат ўтгач, муомаладан олиниб, янги зарб этилган тангалар билан алмаштирилар эди. Бунда уларнинг қадри 25%га пасайтирилган (девальвация қилинган) ва мазкур қисми зарб қилиш учун солиқ сифатида ушлаб қолинган.\nXX асрда ғарб иқтисодиёт фанида инқирозларнинг пул-кредит назарияси (Л. Минтс, Г. Симонс ва бошқалар) ва Ж. М. Кейнснинг инқирозлар назарияси маънавий тарафдорлари иқтисодий инқирозларнинг сабабларини кўриб чиқиб, пул-кредит омилининг такрор ишлаб чиқариш жараёнига таъсирини таҳлил этдилар. Лекин улар шундоқ ҳам ссуда фоизига асосланган тизимнинг ҳалокатли оқибатларини тўлақонли баҳолай олмадилар ва фақат алоҳида давлатлар пул-кредит сиёсатини танқид қилиш билан чекландилар.\nМарксизм нуқтаи-назаридан молиявий капитални пайдо бўлиши, монополиялар ҳукмронлиги ортиши билан бир қаторда империализм босқичидаги инқирозларни чуқурлаштирадиган сабаб сифатида кўриб чиқилади, пул-кредит сиёсатига урғу берадиган ғарбий концепциялар эса кўплаб инқирозларнинг асосий сабаби сифатида тўлақонли асосланмаган танқидга дучор бўлади.\nЗамонавий - илмий, шунингдек ғарб адабиётида ссуда фоизининг жамият иқтисодий ривожланишига ҳалокатли таъсири муаммоларига эътибор қаратадиган асарлар ноёб бўлмай қолди. Шу билан бирга бундай амалиёт ресурслардан нооқилона фойдаланишга олиб келиши ҳақидаги тўлақонли аниқ далиллар мавжудлигига қарамай, аксарият ғарблик муаллифлар ҳанузгача иқтисодий муносабатларда ссуда фоизини алмаштириб бўлмаслиги ва муҳимлиги ҳақидаги тезисларга асосланиб қолмоқдалар.\nМанба: «Ислом иқтисодий модели ва замон»\nМуаллиф: Ренат Беккин.\nТаржимон: Ботирхўжа Жўраев\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2019 йил 5 февралдаги 586-хулосаси асосида тайёрланган.\n Ғарб иқтисодчиларининг айрим журъатли таклифлари мусулмон олимлари томонидан тушуниш ила қарши олинди. Масалан, банк сектори барқарорлигини ошириш мақсадида қонундаги мажбурий заҳиралар миқдорини 100%гача етказиш тавсияси.\nМахсус судхўрлик Иқтисод Тарих\n326 22:05 24.01.2022\n627 21:05 24.01.2022\n435 20:10 24.01.2022\n228 19:30 24.01.2022\n929 19:00 24.01.2022\n1036 18:30 24.01.2022


Ўзбекистон “Миллий тикланиш” демократик партияси Жиззах вилояти кенгашининг XII Мажлиси бўлиб ўтди.\nУнда партия Марказий, вилоят ва туман (шаҳар) Кенгашлари вакиллари, партиядан сайланган депутатлар, партия фаоллари, кенг жамоатчилик вакиллари ва ОАВ ходимлари иштирок этдилар.\nТаъкидланганидек, истиқлол йилларида мамлакатимизда сиёсий партияларнинг юртимизда кечаётган чуқур ўзгариш ва янгиланишлар жараёнида фаол иштирок этиши учун барча ҳуқуқий асос ва имкониятлар яратилди. Сиёсий партиялар эндиликда ана шундай имкониятлардан унумли фойдаланишлари лозим. Ўзбекистон “Миллий тикланиш” демократик партияси ҳам жамиятда ўз ўрни ва мавқеини мустаҳкамлаш, кенг жамоатчилик эътиборини қозониш йўлида дастурий мақсадлари ва сайловолди Платформасидан келиб чиққан ҳолда фаолият олиб бормоқда.\n2019 йилнинг биринчи ярим йиллигида ЎзМТДП Жиззах вилоят ҳудудий партия ташкилоти Кенгашининг маҳаллий партия ташкилотлари томонидан жами 207 та турли тадбирлар ташкил этилган. Партияга аъзолар сони эса 2019 йилнинг иккинчи чораги якунларига кўра, 1332 нафарга ортиб, бугунги кунда 15152 нафарни ташкил этганлиги, шунингдек, 2018 йилнинг биринчи ярим йиллигида бошланғич партия ташкилотлари сони 307 тани ташкил этган бўлса, 2019 йилнинг биринчи ярим йиллигида бошланғич партия ташкилотлари сони 329 тага етган. Яъни 2019 йилнинг иккинчи чораги якунларига кўра, бошланғич партия ташкилотлари сони 22 тага ортган.\nЭътироф этилганидек, аҳолининг сиёсий билим ва савиясини ошириш, фаол фуқаролик позициясини мустаҳкамлаш, электорат манфаатларини таъминлаш, шу билан биргаликда, партия сафини сиёсий етук, ташаббускор, ғояларимиз рўёбига ишонган фуқаролар билан тўлдириб бориш ЎзМТДП Жиззах вилоят кенгаши олдида турган устувор вазифалардан бири ҳисобланади.\n2019 йилнинг биринчи ярим йиллигида жисмоний ва юридик шахслардан тушган мурожаатлар сони 559 тани ташкил этди.\nМурожаатлар таҳлил этилганида, бандлик масаласида 87 та, коммунал соҳада 51 та, уй-жой ва ер масаласида 72 та, ижтимоий масалалар ва соғлиқни сақлашда 68 та, банк кредит масаласи 79 та, қолгани бошқа масалаларда 79 та мурожаатлар келиб тушган.\nМурожаат қилиб келган шахсларнинг 175 нафарига тушунтиришлар берилган, 186 та мурожаат тегишлилиги бўйича ҳал этиш мақсадида тегишли ташкилотларга юборилган бўлса, 196 та мурожаат ижобий ҳал этилган.\nАйни пайтда халқ депутатлари вилоят Кенгашига ЎзМТДПдан сайланган 13 нафар, туман ва шаҳар Кенгашларида эса 60 нафар депутат фаолият олиб бормоқда.\nДепутатларимиз 2019 йилнинг ўтган 6 ойи мобайнида мутасаддиларга жами 300 маротаба депутатлик сўровиларини йўллаган. Бу эса ўтган йилнинг мос даврига нисбатан 99 тага кўп деганидир.\nЖами депутатлик сўровларидан 202 таси ижобий ҳал этилган, қолган мурожаатлар юзасидан ҳал қилиш бўйича чора-тадбирлар кўрилмоқда.\nАммо бу йўналишда етарлича эътибор бермаётган туманлар ҳам йўқ эмас. Жумладан, 6 ой мобайнида халқ депутатлари Зомин, Ғаллаорол, Зафаробод, ва Фориш Кенгашлари депутатлари томонидан бошқа туманларга нисбатан камроқ депутатлик сўровлари юборилган.\nПартия гуруҳи аъзолари ташаббуси билан халқ депутатлари Кенгаши йиғилишларида мансабдор шахсларнинг 66 марта ҳисоботи тингланди.\nХалқ депутатлари вилоят, туман ва шаҳар Кенгашларидаги доимий комиссиялар томонидан ўтказилган йиғилишлар кун тартибига партиядан сайланган депутатлар томонидан 60 та масала киритилди. Бу йўналишда 2018 йилда 39 та масала киритилган эди.\nҲисобот даврида маҳаллий Кенгаш сессиялари кун тартибига жами 11 та ташаббус-масалалар киритилди ва тегишли қарорлар қабул қилинди.\nТадбирда партия фаолиятини ривожлантириш, ташкилот ва гуруҳларнинг ҳамкорлигини кучайтириш, бошланғич партия ташкилоти фаолиятини янада кенгайтириш, етакчиларнинг сиёсий билим ва малакасини ошириш масалаларига ҳам алоҳида тўхталиб ўтилди.\nМажлисда Ўзбекистон “Миллий тикланиш” демократик партияси Жиззах вилоят кенгашининг 2019 йил декабрь ойида бўлиб ўтадиган сайловларга тайёргарлик кўриш бўйича Йўл харитаси қабул қилинди.


Давлат раҳбари: Қозоғистон Ҳиндистонга ёрдам беришга тайёр\n4 五月 2021 16:18\nNUR-SULTAN. Kazinform – Қасим-Жомарт Тоқаев Қозоғистон халқи номидан ва ўз номидан Ҳиндистон халқига COVID-19 вирусининг ҳалокатли авж олиши муносабати билан бирдамлигини билдирди, деб беради Kazinform Ақордага асосланиб.\nДавлат раҳбари коронавирус чегара билмаслигини ва бутун дунёга тарқалишда давом этаётганини, тобора кўпроқ одамларга юқишини афсус билан қайд этди. У яқинларини вафот этган оилаларга ҳамдардлик билдирди ва касал бўлиб қолганларнинг тезроқ соғайиб кетишини тилади.\n«Ушбу қийин пайтда биз ҳиндистонлик дўстларимиз билан пандемияни олдини олиш учун кучларимизни бирлаштиришга ва давлатларимиз ўртасидаги мустаҳкам дўстлик ва ўзаро қўллаб-қувватлаш руҳида ҳар томонлама ёрдам беришга тайёрмиз. Сизнинг доно раҳбарлигингизда Ҳиндистон ҳукумати мавжуд инқирозни енгиб, нормал ҳаётга қайтишни таъминлай олишига ишонаман», - дейилади Қозоғистон Президентининг телеграммасида.\nҚасим-Жомарт Тоқаев Нарендра Модига Ҳиндистон янада барқарор ва фаровон бўлишига эришиш учун мавжуд қийинчиликларни енгиб ўтишда кучли ирода тилади.\n关键词: Тиббиёт, Хориж, Дипломатия, Халқаро алоқалар,


Малайзиянинг собиқ Бош вазири каби тарафдорларим борлигидан мамнунман - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nЖурнал Ҳаракат №1 (70) 2008. Дин ва сиёсат\nАбдураҳим Пўлат - Малайзиянинг собиқ Бош вазири каби тарафдорларим борлигидан мамнунман\nМалайзиянинг собиқ Бош вазири Махатхир Муҳаммаднинг “Бизга янги Ислом уйғониши зарур” номли мақоласи ва унинг ўтган йил 17 октябрдаги Ислом Конференцияси Ташкилоти саммитидаги нутқи билан рус ва инглиз сайтларида танишганимда, унинг кўп фикрлари менга яқинлигини дарҳол тушунган эдим. Мен бу ҳақда ўз сайтимизда бир нарсалар ёзиш ниятим бор эди. Аммо, менинг бу хусусда аввалроқ ёзганларим мухолифат ичидаги етарлича илмга эга бўлмаганлар тарафидан найза билан кутиб олинганини сезганим, мусулмончиликка даъво қилаётган баъзи сайт ва уларнинг ўқувчилари бундай фикрларни қабул қилишга тайёр эмасликларини билганим учун ҳеч нарса ёзмай қўя қолгандим.\nШундай бўлса ҳам бу масаладаги ўз дунё қарашимни сафдошларимиз билан пайлашишни тўхтатмаганман. Яқинда шундай дўстларимдан бири “Мусулмон Ўзбекистон” сайти Махатхир Муҳаммаднинг мен айтган мақоласини ўзбекчага таржима қилиб эълон қилганини айтиб қолди. Ҳайрон бўлдим, чунки, мен у сайтни бундай янгиликларни тушунмайдиган, очиқроқ айтсак, консерватизмдан ҳам кўпроқ реакцион дунё қарашли одамларнинг сайти деб ҳисоблардим.\nБалки, улар Махатхир Муҳаммаднинг асосий фикрини тушунмасдан, унинг динимизни кучли бўлиш истагинигина кўриб, ислом дунёсининг бугунги ачинарли аҳволига ўзимиз айбдор эканлигимиз, Оллоҳ берган дин асосларини ҳаётимизга кўпинча ўзимиз нотўғри шаклда киритганимиз, демак, катта ислоҳотларга муҳтожлигимизга урғу бераётганини сезишмаган. Агар бу сайт шундай ислоҳатларга муҳтожлигимизни тан олса, аллақачон менинг бу хусусдаги мақолаларимни ҳам ўз саҳифаларида эълон қилган бўларди, деб ўйлайман.\nМалайзия собиқ Бош вазирининг мақоласини ҳам бу ерда тўла келтирмоқдаман. Унинг биринчи абзацида менинг кўп марта ёзилган фикрларим яна ҳам соддароқ шаклда ифода қилинган. Мен Оллоҳнинг бизга Қуръон воситасида берган дини кўп минтақаларда, хусусан, Марказий Осиёда, “мутлақо ҳамма нарса Оллоҳдан, пешонангга ёзилганини кўрасан” шаклда хато киритилганини кўп гапирдим. Аслида, “ҳамма нарса Оллоҳдан” эканлигини “пешонангга ёзилганини кўрасан” билан боғлаш мантиқсиздир.\nҲамма нарсанинг Оллоҳдан эканлиги - бу дунё, одамзод ҳам, Оллоҳ томонидан яратилгани, Оллоҳ бу дунёдаги жараёнларнинг қонунларини, қолаверса, ишлаш механизмларини яратганидир. У Ўзи яратган инсонга мия, ақл берган, уни ишлатиб яшаш Оллоҳ олдидаги бурчимиздир. Пешонамизга ҳеч нарса ёзилмаган, Оллоҳ яратган қонунлар бўйича ривожланаётган жараёнлар ичида ўз ақлимизни ишлатиб, ҳар бир қадамимизни ўзимиз қиламиз. Тўғри, бу қадамларимиз учун ахир бир кун Яратганнинг олдида жавоб беришимизни унутмаслигимиз керак.\nҚуръонни пойдевор қилиб қурилган дин биноси турли ерларда турлича эканлигини ҳам ёзганман. Масалан, бизда бу бино “Пешонангга ёзилганини кўрасан” шиори остида қурилган бўлса, баъзи жойларда, масалан, Шимолий Кавказда “Оллоҳдан баракат, биздан ҳаракат” шиорига уйғун шаклда қурилган. Пешонасига ёзилганини кутишдан бошқа нарсани билмайдиган халқимиз аввал ҳам ҳозир ҳам ўз қулдорларига қарши курашиш лозимлигини ҳам тушунмайди. Тўғрида, нима қиласан курашиб, агар қуллигимиз ҳам, қулдорларимиз ҳам Оллоҳдан бўлса.\nРуслар келгунча Улуғбек қурдирган расадхонамиз бўлганини ҳам унутиб юборишга улгурганимиз, бутун дунё поездларда юришни бошлаган пайтда ҳам рессорсиз Қўқон аравасидан бошқа ҳеч нарсани ихтиро қилолмаганимиз ва бошқа шу каби камчиликларимиз руслар бизни босиб олишгани учун эмас, шариатга асосланган хонликларда яшаганимиз сабабли бўлганини урғулаб, мусулмон дунёси чуқур ислоҳатларга муҳтож эканлигини, бу ислоҳатлар Ренессанс, яъни Уйғониш шаклида бўлиш кераклигини ҳам кўп марта ёздим.\nБундай Уйғониш диний давлатчиликдан дунёвий давлатчиликка ўтиш шаклида бўлиши кераклигини ақли расо одамлар яхши тушунишади. Кўриниб турибдики, Махатхир Муҳаммад шундай одамлардан бири.\nҲозир Ўзбекистонда бировлар диктатура, бировлар авторитар деб тарифлайдиган тузум мавжуд. Аммо, у дунёвий тузум. Шу кунларда ҳатто баъзи демократ мухолифатчилар, уларни собиқ демократ мухолифатчилар десак ҳам бўлаверади, мавжуд тузумдан қутилиш учун шариат давлати яратиш ва халифатни тиклаш ғоялари билан ўралашиб қолишлари, ҳатто ҳизбутаҳрирчиликка яқинлашиб боришлари - Махатхир Муҳаммад айтаётган Уйғониш фикрига тескаридир. Бундай одамлар тушуниб тушунмасдан динимизга душманлик қилмоқдалар.\nИслом дунёси ислоҳатларга муҳтож эканлиги очиқ-ойдин нарса. Аммо, дин олимлари ҳам десак бўлаверадиган Шайх Муҳаммадсодиқ Муҳаммадюсуф, Обидхон Қори каби буюкларимиз бу масаладан четда туришлари одамни ўйлантириб қўяди.\nЎзбекистондаги аҳвол ҳам уларни қизиқтирмайдиганга ўхшайди. Ваҳоланки, оддий мусулмонлар уларнинг кўрсатмаларига, маслаҳатларига муҳтожлар. Улар одамларга йўл кўрсатишлари мумкин ва кўрсатишлари керак.\nМенга қолса, улар мусулмонларни демократик тузумга, дунёвий давлатчиликка чақиришлари лозим. Бунинг учун мавжуд демократик мухоли-фатни қўллаб-қувватлашга чақиришлари керак.\nАгар, улар ўз тушунчаларига кўра, бундай фикрда бўлмасалар, марҳамат, бошқа чақириқлар қилишсин, аммо, суст қолишлари мутлақо кечириб бўлмайдиган айбдир.\nКейинги саҳифадаги Малайзия собиқ Бош вазирининг мақоласи билан танишиб, уни диққат билан ўқисангиз инқилобий фикрлар кўплигини кўрасиз. Унинг “Аммо Қуръон ёвуз кучлардан сақланиш учун бўйинга осиб юриш мумкин бўлган тумор эмас” сўзларини ўқиб, аввал даҳшатга тушасиз, кейин соддалигимиз устида ўйлаб қоласиз.


САВОЛ - Маргарин, шоколад ва бошқа баъзи бир озиқ-овқат маҳсулотларининг ёрлиқ қогозида унинг таркибида Е-322 моддаси борлиги ёзилади. Баъзиларнинг айтишига қараганда бу чўчқа ёғи экан. Чиндан ҳам шундайми? Шунингдек, бизга номаълум бўлган мана шундай маҳсулотларнинг ҳалол эканлигига қандай ишонч ҳосил қилиш мумкин?\nЖАВОБ – Албатта, бу ҳозирги кунда кўп такрорланадиган саволлардан ҳисобланади. Фақат Е-322 эмас, балки шунга ўхшаган рамз билан ишора қилинган кўпгина моддалар бор. Ана ўша моддалар озиқ-овқат маҳсулотларини маълум бир савияда ушлаб туриш, ёки қандайдир бир бошқа вазифаларни бажарадиган моддалар бўлади. Улар битта чўчқа ёгидан ташкил қилинган эмас, балки бир неча қоришма нарсалардан ташкил қилинган – «жалатин» ё шунга ўхшаган турли моддалар ҳисобланади. Уларнинг ичида чўчқа ёги қўшиб ишлатилган бўлиши мумкин, ёки кўпроқ ҳайвонларнинг суяклари ишлатилган бўлади ва ўшанинг ичида чўчқанинг суяги ҳам бўлиши мумкин.\nМана бу масалага аввал бўлмаганлиги учун эски китобларда жавобини топа олмаймиз, лекин ҳозирги замон уламолари бу масалаларни пухта, ниҳоятда диққат билан ўрганишган, мана шу озиқ-овқат маҳсулотларини тайёрлайдиган кишилар билан, олимлари билан ўтириб, таркибларини, таҳлилларини – ҳамма нарсаларини кўпчилик бўлиб ўрганиб чиқишган ва ўз хулосаларини айтишган.\nБу масала бизнинг диёримизда, халқимизнинг орасида энди-энди суриштириб борилаётгани эътиборидан, мўмин-мусулмонлар бунга қизиқиб, ҳукмини ўрганишга қизиқаётганлиги эътиборидан бу масалага батафсил тўхтаб ўтмоқчимиз ва ана ўша тўхтаб ўтишда асосан, Ислом фиқҳи академиялари, тиббий илмлар бўйича ислом ташкилоти уламолари ва бугунги кунимизда кўзга кўринган фақиҳларининг мажлислар ўтказиб, маслаҳат ва чуқур таҳлил қилиб ўрганиб чиққандан кейинги хулосаларини сизларга етказишга ҳаракат қиламиз.\nМана шундай савол бошқа уламоларга ҳам берилган. Бизга берилган саволда Е-322 дейилган бўлса, бошқаларда, мана мисол учун «Мусулмон озчиликлар фиқҳи» деб номланган китобдаги саволда Е-422, Е-553 деб рамз қилинган моддалар ҳақида сўралади. Унда ҳам, бизнинг саволимиздаги каби «мана шу моддалар ичига аралаштирилган озиқ-овқат маҳсулотларини еса бўладими, бизга айтилишича ана шу нарсаларнинг асли чўчқанинг ёги ёки суягидан эмиш?» деган саволлар берилган.\nЖавобга айтиляптики, ана ўша рақамланган моддаларнинг ҳаммасининг ҳам асли чўчқанинг суягидан ёки ёгидан бўлавермайди. Баъзи ҳолатларда ўша нарсаларсиз қилинган ҳолатлар ҳам бор. Лекин ҳаром нарсадан қилинган фаразни эътиборга олсак ҳам, фуқаҳоларнинг барча жумҳурлари қарор қилишганки, «Агар нажас нарса бошқа нарсаларга аралашиб йўқ бўлиб кетса, унинг ҳукми ҳам ўзгаради.\nМисол учун: ароқ моддаси – маст қилувчи ичимлик ўзи жойида турган ҳолида маст қилувчи ичимлик ҳолидан ўтиб сиркага айланиб қолса, ҳалол бўлади. Ёки нажосат нарса куйиб кул бўлса, унинг ҳам ҳукми ўзгаради - покка айланади.\nШунингдек, нажосат нарса тузнинг ичига тушиб, туз уни еб юборса, унинг ҳам ҳукми ўзгаради. Мисол учун, бир ҳайвон, ҳоҳ у ит бўлсин ёки чўчқа бўлсин туз конига қулаб тушган бўлса-ю, туз уни тамоман еб юборса, унинг итлик ёки чўчқалик хусусияти тамоман йўқолади, у умуман вужудда бўлмай йўққа айланиб кетади. Энди ўша ерда тузгина қолади, ана шу пайтда сифати ўзгарган бўлади ва исми ҳам қолмайди, ўзгаради. Шунга биноан унинг ҳукми ҳам ўзгариб нажосатдан покликка айланади.\nМана шу гаплардан хулоса чиқариб айтамизки - биз бундай холатларда нарсаларнинг аслига қараб ҳукм чиқармаймиз, чунки ароқнинг асли ўзи узумдан бўлади, ёки шунга ўхшаган шариатда рухсат берилган мубоҳ нарсалардан бўлади. Лекин, ўша узум, ёки бугдой, ёки бир нарса ишлов бериш оқибатида узумлик, бугдойлик ҳолини ўзгартириб, маст қилувчи ичимликка айланади. Ана шу пайтда «бунинг асли узум эди, ичса бўлаверади» демаймиз. Чунки турган ҳолига қараб ҳукм чиқарамиз – «бу узум эди, ҳозир хамрга-ароққа айланибди, ҳаром бўлди» деймиз. Ана шу ароққа айланиб турган нарса маълум бир муддат ўтиб, ўзгариб, сиркага айланиб қолса, «бу асли ароқ эди, энди сирка бўлибди, ишлатмаймиз» демаймиз, балки «бу сирка, буни ишлатса ҳалол, ўзи покдир» деган ҳукмни чиқарамиз.\nҲозирги кундаги баъзи бир гизо ёки даволарга чўчқанинг бирор нарсаси аралашган бўлса ҳам, лекин ўша аралашган нарса ўзининг асл хусусиятини йўқотган бўлади. Бошқача ибора билан айтганимизда, «кимёвий ўзгариш оқибатида бутунлай бошқа бир нарсага айланиб қолади. Энди унинг нопоклиги, нажаслиги қолмайди ва ўша нарсада «чўчқанинг гўшти ҳаром» деб айтадиган ҳукмга ҳеч қандай дохил бўлмай қолади.\nМисол учун, ўша нарсалардан қилинган моддалардан баъзилари ҳайвоннинг суягидан қилинади, гоҳида ўша суяк чўчқанинг суяги ҳам бўлиши мумкин. Бу ишдан хабардор бўлган, эътиқодли одамларнинг айтишича ана ўша қўшилган модда – чўчқанинг ёги ёки гўшти бўлган нарса кимёвий аралашув оқибатида ўзининг хусусиятини батамом йўқотган бўлади. Ана шундай нарсалардан баъзи вақтларда совун қилиш мумкин, ёки тиш тозалайдиган «маъжун» - пасталар қилиш мумкин ва булардан фойдаланиш мумкин. Чунки ҳали айтганимиздек, мазкур моддалар ўзининг асл моҳиятини йўқотган, батамом пок-ҳалол нарсага қўшилиб кетган нарсалар бўлади.\nЯна мана шу маънода сизларнинг эътиборингизга 1995 йил милодий санада, 22-24 май кунлари Кувайт давлатида бўлиб ўтган «Тиббий илмларнинг исломий муноззамаси» номли ташкилотнинг катта илмий анжуманида озиқ-овқат маҳсулотлари ва баъзи дори дармонларга қўшиладиган асли ҳаром бўлган моддалар тўгрисида бугунги куннинг кўзга кўринган уламолари ва тиб ходимларининг жуда катта илмий анжумани ва унда тақдим этилган 1112 саҳифали ҳужжатнинг охирида чиқарилган қарорни қисқача маъноси билан ҳам танишиб ўтишга ижозат бергайсиз:\n«Ғизо ва даводаги ҳаром қилинган ва нажас бўлган\nмоддалар ҳақидаги қарор»\n1.Ҳар бир мўмин-мусулмон одам шариати исломия ҳукмларини ўзига лозим тутмоги вожибдур. Хусусан, озиқ-овқат ва даво соҳасида бунга алоҳида эътибор бериш керак. Чунки мўмин-мусулмон одамнинг ейдиган нарсаси пок бўлмоги, ичадиган нарсаси пок бўлмоги, даволаниш учун истеъмол қиладиган дорилари пок бўлмоги лозимдур.\nАллоҳ субҳану ва таолонинг раҳмати кенг. Ўз бандаларига раҳм қиладиган бу улуғ Зот ўзининг шариатига эргашиш йўлларини ҳам енгиллаштириб қўйган ва бу борада зарурат тугилганда баъзи бир нарсаларнинг риоясини эътиборга олишни шариатига киритган. Ана шундай қоидалардан бирида – «зарур бўлган ҳолда ман қилинган нарсаларга рухсат берилади» дейилган.\nШунингдек, «ҳожат тушган пайтда бу ҳожат заруратнинг ўрнига ўтади» деган қоида ҳам бор. Аслида барча нарсалар мубоҳдир, илло ҳаромлигига эътиборли далил бор нарсаларгина ҳаром ҳисобланади. Шунингдек, «барча нарсалар аслида ўзи пок» деб ҳисобланади, лекин «нажаслиги, нопоклигига далил ишончли ҳолда келтирган нарсаларгина пок эмас» деб ҳисобланади.\n1.Ажнабий тиллардаги «алкогол» сўзи араб тилида «ал-Куҳл» деб аталади, Лекин ажнабийлар ҳам алкоголни «ал - Куҳл»дан олишганлиги маълум ва машҳур. Ана шу алкогол нарсалар шариат нуқтаи-назаридан нажас ҳисобланмайди. Бу нарса «ҳамма нарсанинг асли покдир» қоидаси асосида бўлган. Хусусан, ўша алкогол нарсалар холис ўзи бўлса ҳам, бошқа нарса аралаштирилган бўлса ҳам, ёки сувга аралаштирилган бўлса ҳам барибир.\nШу билан бирга, «хамр», яъни ароқ ва ичиб маст бўлиш учун тайёрлаб қўйилган нарсалар нажосат ҳисобланади. Шунга биноан, шариат нуқтаи-назаридан алкогол - яъни спиртли нарсалар тиббий ҳожат учун ишлатиладиган қилиб тайёрланган бўлса, уларни терини, яраларни ва тиббий асбоб-ускуналарни тозалаш учун, микробларни ўлдириш учун ишлатиш мумкин.\nШунингдек, тиббий маънода ва тиббий ниятда тайёрлаб қўйилган спиртларни ҳиди яхши бўладиган атирлар учун ишлатилса бўлади. Чунки, бу ердаги баъзи бир атирга қўшиладиган моддалар фақат ана ўша спирт билангина эриши мумкин.\nШунингдек, баъзи бир кремларга ҳам мана шу нарса ишлатилади. Бу ҳалиги ичадиган, маст бўлиш учун тайёрлаб қўйилган хамр – ароқ ҳукмига кирмайди. Аммо, алкогол нарса маст қилувчи модда бўлганлиги учун уни ичмоқ, танаввул қилмоқ мутлақо ҳаромдир.\nШунингдек, мўмин-мусулмонлар қараб, ўрганиб билиб олишлари керакки, ўша ўзлари ичадиган даволарда ва унинг таркибида ароқ моддаси, маст қилувчи ичимлик моддалари бўлмаслиги керак. Хусусан, болалар учун, ҳомиладор аёллар учун бериладиган нарсаларда.\nШунингдек, яхши билиб қўймоқ лозимки, ҳозирги кунда тайёрланаётган баъзи бир дориларнинг таркибида жуда ҳам оз миқдорда алкогол моддаси бўлиши мумкин, бу маст қилиш ниятида эмас, балки дорини ушлаб туриш ниятида ёки баъзи бир даволовчи моддаларни эритиб юмшатиш маъносида, сув ва бошқа нарсалар билан уларни юмшатиб бўлмаслиги юзасидан бироз қўшилган бўлади. Буларни истеъмол қилса жоиз, рухсат берилган.\nШунингдек, баъзи бир озиқ-овқат маҳсулотларига маст қилувчи ичимлик учун тайёрланган нарсаларни жуда оз миқдорда қўшилган бўлса ҳам истеъмол қилиш мутлақо мумкин эмасдир. Бунга баъзи бир шоколадларнинг, музқаймоқнинг турлари ва шунга ўхшаш махсус овқатлар киради. Баъзи бир газли ичимликлар ҳам бор, ана ўша нарсаларда маст қилувчи нарсалар қўшилган бўлади – ароқми, конякми ёки бошқа нарсалар қўшилган бўлади – буларни ичишга мутлақо рухсат йўқ. Чунки шариат қоидаси бўйича, кўпи маст қилган нарсанинг ози ҳам ҳаром бўлади.\nБаъзи бир озиқ-овқат маҳсулотларини тайёрлаш пайтида алкогол моддасини жуда ҳам оз миқдорда ишлатилиши бор. Бунда унинг мазаси учун эмас, балки сув ёки бошқа нарсалар билан эримайдиган нарсаларни эритиш учун қилингандир. Бу кўп тарқалган нарса бўлганлиги учун ва ўша озиқ-овқат маҳсулотини тайёрлаш пайтида қўшилган жуда оз миқдордаги алкогол нарса ҳавога буг бўлиб таралиб кетиши эътиборидан ундан озиқ-овқатларни истеъмол қилишга рухсат берилгандир.\n6. Баъзи бир озиқ-овқат маҳсулотлари борки, унинг таркибига чўчқанинг ёги қўшилади ва у эриб бошқа нарсага айланиб кетмаган бўлади ҳамда ўз ҳолида мазкур озиқ-овқат маҳсулотларини таркибида туради. Бунга мисол айтадиган бўлсак – баъзи бир пишлоқларр, мойлар, ёглар ва шунга ўхшаган нарсалар бор. Баъзи печенъеларни, шоколадларни ва музқаймоқларни қилишда чўчқанинг ёгидан фойдаланилади. Мазкур нарсаларда чўчқанинг ёги ўзи туради. Бундай таомларнинг барчаси ҳаромдир. Уларни емоқ мутлақо мумкин эмасдир. Чунки аҳли илмнинг барчаси чўчқанинг ҳамма нарсаси нажас эканлигига ва уни еб бўлмаслигига иттифоқ қилишган. Яна бир қонун шуки, чўчқанинг моддасидан тайёрланган «инсулин» дориси. Буни қанд касаллигига гирифтор бўлган беморлар учун даво сифатида ишлатилади ва уни шаръий қоидаларга биноан зарурат учун истеъмол қилса бўлади.\n7. Агар гизо ва давога қўшилган ҳаром нарса бошқа моддаларга аралашиб, ўз хусусиятини тамоман йўқотиб, бошқа бир ҳолатга айланиб қолса, уларни истеъмол қилиши мубоҳ бўлади. Мана шу қоидага биноан, ҳайвонларнинг суягидан, терисидан ёки пайларидан қилинган «жалатин» моддаси ҳалол ҳисобланади.\nШунингдек, чўчқанинг ёки ўзи ўлган ҳайвоннинг ёгидан қилинган совунлар мазкур чўчқа ёги ёки ўзи ўлган ҳайвоннинг ёги бошқа моддаларга – пок нарсаларга аралашиб, ўзининг хусусиятини батамом йўқотса, шакли-шамоили умуман қолмаса, ҳеч қандай аломати бўлмай бутунлай йўқ ҳолга айланиб кетган бўлса, ўшандан тайёрланган совунларни ҳам ишлатса бўлади.\nШунингдек, баъзи бир суриладиган малҳамлар, кремлар, пардоз-андоз ашёларини таркибида чўчқанинг ёгидан қўшилган бўлиши мумкин, лекин ана ўша нарсани зийнат нарса бўлганлиги учун ишлатиб бўлмайди. Фақат ҳали айтганимиздек, бу нарса жуда оз бўлиб, ўша ёгни бутунлай бошқа нарсага айланиб кетганлиги, унинг асорати умуман қолмаганлиги аниқ бўлсагина, ишлатиб бўлади.\nШунингдек, кишининг ҳушини йўқотадиган, араб тилида «мухаддир» деб аталадиган, бизда тиббий маъноларда ишлатиладиган нарсалар бор – нашанаванд, наркотик моддаларни бирортасини танаввул қилиб бўлмайди. Фақат тиббий маънода, муайян бир миқдорда, муайян бир шаклда, табибларни бошчилигида ва уларни тайинлаши асосидагина улардан фойдаланиш мумкин, холос».\n(Арабчадан сўзма – сўз таржима тугади)\nАлоҳида, таъкидлаб айтиб ўтишимиз керакки, мана бу бўлаётган изнлар, рухсатлар фатво тариқасида айтилган нарсалардир. Яъники, ўрганиб чиқиб, «мана шу нарса жоиз бўлади» деган хулоса чиқарилгандир. «Буни ҳамма истеъмол қилиши мажбур, қилмаса бўлмайди» деган маъно мутлақо йўқ. Кишиларнинг ичида тақво йўлини тутиб, «мана шу нарсаларни ўзим истеъмол қилмайман, нима бўлса ҳам ичида шубҳали нарса борлиги кўнглимни хира қиляпти» деган одамлар бўлса, улар албатта тақво йўлини тутганлари афзал. Кўнгиллари тортган ҳолатда энг шубҳасиз нарсаларни истеъмол қилиб юришлари ўзларининг иши – тақволари.\nЛекин, уламолар рухсат бериб қўйган тарафни олиб «уламолар рухсат берган, мана шу нарсалардан истеъмол қилсак жоиз экан» деб баъзи бир одамлар истеъмол қилса, тақво йўлини тутганлар уларни маломат қилмасликлари керак. Аксинча, фатво йўлини тутиб турганлар тақво йўлини тутганларни маломат қилмасликлари керак.\nҲар ким муфтийларнинг фатво беришлари билан бирга яна ўз қалбига ўзи фатво бериб, шариат ҳудудида турган икки тарафдан бирини олишга ҳаққи бор ҳисобланади.\nАллоҳ субҳану ва таоло барчаларимизни озиқ-овқатимиз, дори-дармонимиз ҳалол, пок бўлишини Ўзи насиб қилган бўлсин, барчаларимизга Ўзи пок юришни таъминлаган бўлсин. Омийн!


10:06 04.01.2021 (Янгиланган 10:18 04.01.2021)\nТОШКЕНТ, 4 янв — Sputnik. Ўзбекистон президенти Шавкат Мирзиёев 4 январдан қисқа муддатли меҳнат таътилига чиқди. Бу ҳақда президент матбуот хизмати хабар қилмоқда.\n“Давлат раҳбарининг таътили Ўзбекистон ҳудудида ўтказилиши режалаштирилган”, - дейилган хабарда.\nБу Мирзиёевнинг президент лавозимини бажаришга киришганидан бери (салкам беш йилда) иккинчи марта меҳнат таътилига чиқишидир. Бундан аввал давлат раҳбари 2019 йил 5 августида қисқа муддатли меҳнат таътилига чиққан эди.\nЎзбекистон янгиликлари, Шавкат Мирзиёев